ET Euroopa Liidu Teataja L 386/1

KOMISJONI MÄÄRUS (EÜ) nr 2216/2004,

21. detsember 2004,

registrite standarditud ja turvatud süsteemi kohta vastavalt Euroopa Parlamendi ja nõukogu direktiivile 2003/87/EÜ ning Euroopa Parlamendi ja nõukogu otsusele 280/2004/EÜ

(EMPs kohaldatav tekst)

SISUKORD

I peatükk Sisu ja mõisted

II peatükk Registrid ja tehingute registrid

III peatükk Registrite sisu

1. Jagu Arundlus ja konfidentsiaalsus

2. Jagu Kontod

3. Jagu Osapoolte kontod

4. Jagu Käitajate hoiustamiskontod

5. Jagu Isikute hoiustamiskontod

6. Jagu Tabelid

7. Jagu Koodid ja tunnused

IV peatükk Kontrollimine ja protsessid

1. Jagu Kontode blokeerimine

2. Jagu Automaatne kontroll ja andmete kooskõlastusprotsess

3. Jagu Protsesside teostamine ja lõpetamine

V peatükk Tehingud

1. Jagu Saastekvootide eraldamine ja väljaandmine ajavahemikuks 2005-2007

2. Jagu Saastekvootide eraldamine ja väljaandmine ajavahemikuks 2008-2012 ja igaks järgnevaks viieaastaseks ajavahemikuks

3. Jagu Ülekanded ja nõuetele vastavus

4. Jagu Tõendatud heitkogused

5. Jagu Saastekvootide tagastamine

6. Jagu Kehtetuks tunnistamine ja kasutuselt kõrvaldamine

7. Jagu Kehtetuks tunnistamine ja asendamine

8. Jagu Vabatahtlik kehtetuks tunnistamine ja kasutuselt kõrvaldamine

VI peatükk Turvastandardid, autentimine ja juurdepääsuõigused

VII peatükk Teabe kättesaadavus ja usaldusväärsus

VIII peatükk Andmed ja tasud

IX peatükk Lõppsätted

I Lisa

II Lisa

III Lisa

IV Lisa

V Lisa

VI Lisa

Tabel VI-1: Ühiku tunnuskood

Tabel VI-2: Võimalikud alg- ja lisaühikuliikide kombinatsioonid

Tabel VI-3: Konto tunnuskood

Tabel VI-4: Loa tunnuskood

Tabel VI-5: Kontoomaniku tunnuskood

Tabel VI–6: Käitise tunnuskood

Tabel VI–7: Korrelatsiooni tunnuskood

VII Lisa

VIII Lisa

Tabel VIII-1: Konto või tõendatud heitkogustega seotud protsesside sõnumite järjestuse diagramm

Tabel VIII-2: Konto või tõendatud heitkogustega seotud protsesside seisundi diagramm

Tabel VIII-3: Konto või tõendatud heitkogustega seotud protsesside komponendid ja funktsioonid

Tabel VIII-4: Komponent MgmtOfAccountWS

Tabel VIII-5: Funktsioon MgmtOfAccountWS.CreateAccount()

Tabel VIII-6: Funktsioon MgmtOfAccountWS.UpdateAccount()

Tabel VIII-7: Funktsioon MgmtOfAccountWS.CloseAccount()

Tabel VIII-8: Funktsioon MgmtOfAccountWS.UpdateVerifiedEmissions()

Tabel VIII-9: Funktsioon MgmtOfAccountWS.ReceiveAccountOperationOutcome()

Tabel VIII-10: Komponent AccountManagement

Tabel VIII-11: Funktsioon ManagementOfAccount.ValidateAccountCreation()

Tabel VIII-12: Funktsioon ManagementOfAccount.CreateAccount()

Tabel VIII-13: Funktsioon AccountManagement.ValidateAccountUpdate()

Tabel VIII-14: Funktsioon ManagementOfAccount.UpdateAccount()

Tabel VIII-15: Funktsioon ManagementOfAccount.ValidateAccountClosure()

Tabel VIII-16: Funktsioon ManagementOfAccount.CloseAccount()

Tabel VIII-17: Funktsioon ManagementOfAccount.ValidateVerifiedEmissionsUpdate()

Tabel VIII-18: Funktsioon ManagementOfAccount.UpdateVerifiedEmissions

Tabel VIII-19: Teine kontrollimine

IX Lisa

Tabel IX-1: Kolmas kontrollimine

X Lisa

Tabel X-1: Teine kontrollimine

XI Lisa

XII Lisa

Tabel XII-1: Ühenduse sõltumatu tehingute registri vastusekoodid

XIII Lisa

XIV Lisa

XV Lisa

XVI Lisa

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 13. oktoobri 2003 aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (1), eriti selle artikli 19 lõiget 3,

võttes arvesse Euroopa Parlamendi ja nõukogu 11. veebruari 2004 aasta otsust 280/2004/EÜ, mis käsitleb ühenduse kasvuhoonegaaside heitkoguste ja Kyoto protokolli rakendamise süsteemi (2), eriti selle artikli 6 lõike 1 esimese lõigu teist lauset

ning arvestades, et:

(1) Ühenduse ühtne registrite süsteem, mis koosneb ühenduse ja selle liikmesriikide registritest, mis on loodud vastavalt otsuse 280/2004/EÜ artiklile 6 ja mis hõlmavad direktiivi 2003/87/EÜ artikli 19 kohaselt loodud registreid, ning nimetatud direktiivi artikli 20 kohaselt loodud ühenduse sõltumatust tehingute registrist, on vajalik selleks, et tagada, et saastekvootide väljaandmisel, üleandmisel ja kehtetuks tunnistamisel ei esineks eeskirjade eiramisi ning et tehingud oleksid kooskõlas Ühinenud Rahvaste Organisatsiooni kliimamuutuste raamkonventsioonist (UNFCCC) ja Kyoto protokollist tulenevate kohustustega.

(2) Vastavalt 28. jaanuari 2003 aasta direktiivile 2003/4/EÜ üldsuse juurdepääsu kohta keskkonnaalasele teabele (3) ja ÜRO kliimamuutuste raamkonventsiooni poolte konverentsi otsusele 19/CP.7 tuleb konkreetsed aruanded korrapäraselt avalikustada, et tagada üldsuse juurdepääs ühtses registrite süsteemis hoitavale teabele, võttes arvesse teatavaid konfidentsiaalsusnõudeid.

(3) Juhul kui need on kohaldatavad käesoleva määruse kohaselt säilitatava ja töödeldava teabe suhtes, tuleb kinni pidada ühenduse õigusaktidest, mis käsitlevad üksikisikute kaitset isikuandmete töötlemisel ja selliste andmete vaba liikumist, eriti direktiivist 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (4), direktiivist 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris (5), ja määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6).

(4) Iga register peaks iga kohustusperioodi kohta sisaldama üht osapoole hoiustamiskontot ja üht kõrvaldamiskontot ning vastavalt ÜRO kliimamuutuste raamkonventsiooni poolte konverentsi otsusele 19/CP.7 tühistamis- ja asendamiskontosid ning iga direktiivi 2003/87/EÜ kohaselt loodud register peaks sisaldama hoiustamiskontosid, mis on vajalikud kõnealuses direktiivis käitajatele ja teistele isikutele kehtestatud nõuete täitmiseks. Kõik sellised kontod tuleb luua standardmenetluste kohaselt, et tagada registrite süsteemi terviklikkus ja üldsuse juurdepääs selles süsteemis hoitavale teabele

(5) Vastavalt otsuse 280/2004/EÜ artiklile 6 peavad ühendus ja selle liikmesriigid kohaldama Kyoto protokolli kohaste registrite süsteemide suhtes andmevahetusstandardite funktsionaalseid ja tehnilisi kirjeldusi, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel registrite ja ühenduse sõltumatu tehingute registri loomise ja pidamise jaoks. Kõnealuste kirjelduste kohaldamine ja väljatöötamine ühenduse ühtse registrite süsteemi puhul võimaldab omavahel ühendada direktiivi 2003/87/EÜ artikli 19 alusel loodud registrid otsuse 280/2004/EÜ artikli 6 alusel loodud registritega.

(6) Eeskirjade eiramise vältimiseks teostab ühenduse sõltumatu tehingute register automaatset kontrolli kõikide ühenduse registrite süsteemis toimuvate protsesside üle, mis on seotud saastekvootide, tõendatud heitkoguste, kontode ja Kyoto ühikutega, ning ÜRO kliimamuutuste raamkonventsiooni sõltumatu tehingute register teostab automaatset kontrolli Kyoto ühikutega seotud protsesside üle. Protsessid, mille kontrolli tulemus on negatiivne, lõpetatakse, et tagada ühenduse registrite süsteemis teostavate tehingute vastavus direktiivi 2003/87/EÜ nõuetele ning ÜRO kliimamuutuste raamkonventsiooni ja Kyoto protokolli alusel koostatud nõuetele

(7) Kõik ühenduse registrite süsteemis tehtavad tehingud tuleb teostada standardmenetluste kohaselt ja vajaduse korral ühtlustatud ajakava alusel, et tagada vastavus direktiivi 2003/87/EÜ nõuetele ning ÜRO kliimamuutuste raamkonventsiooni ja Kyoto protokolli alusel koostatud nõuetele ning et säilitada registrite süsteemi terviklikkus.

(8) Ühenduse ühtses registrite süsteemis säilitatava teabe turvalisuse kaitsmiseks tuleb täita turvastandardite miinimumnõudeid ning ühtlustatud nõudeid autentimise ja juurdepääsuõiguse kohta.

(9) Põhihaldaja ja iga registri haldaja peavad tagama, et ühenduse ühtse registrite süsteemi töös esinevate tõrgete arv on minimaalne, võttes kõik põhjendatud meetmed juurdepääsu tagamiseks registritele ja ühenduse sõltumatule tehingute registrile ning kindlustades kogu teabe kaitseks vastupidavad süsteemid ja menetlused.

(10) Ühenduse registrite süsteemis olevaid andmeid kõikide protsesside, käitajate ja isikute kohta peab hoidma vastavalt andmete loomise ja säilitamise standarditele, mis on kehtestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel.

(11) Kõnealuse süsteemi terviklikkust aitab tagada läbipaistev tasude süsteem ja keeld võtta kontoomanikelt tasu teatavate ühenduse registrite süsteemis teostatavate tehingute eest.

(12) Käesoleva määrusega ette nähtud meetmed on kooskõlas direktiivi 2003/87/EÜ artikli 23 lõikes 1 ja otsuse 280/2004/EÜ artikli 9 lõikes 2 nimetatud komitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

SISU JA MÕISTED

Artikkel 1

Sisu

Käesolevas määruses kehtestatakse üldsätted, funktsionaalsed ja tehnilised kirjeldused ning registrite haldamise ja pidamise nõuded, mida kohaldatakse standarditud ja turvatud registrite süsteemi suhtes, mis koosneb ühiseid andmeid sisaldavate, standarditud elektrooniliste andmebaaside kujul registritest ja ühenduse sõltumatust tehingute registrist. Määruses nähakse ette ka tõhus sidepidamissüsteem ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel.

Artikkel 2

Mõisted

Käesolevas määruses kasutatakse direktiivi 2003/87/EÜ artiklis 3 nimetatud mõisteid. Lisaks sellele kohaldatakse järgmisi mõisteid:

a) ajavahemik 2005-2007 – ajavahemik 1. jaanuarist 2005 kuni 31. detsembrini 2007, millele on viidatud direktiivi 2003/87/EÜ artikli 11 lõikes 1;

b) ajavahemik 2008-2012 ja järgnevad viieaastased ajavahemikud – ajavahemik 1. jaanuarist 2008 kuni 31. detsembrini 2012 ning sellele järgnevad viieaastased ajavahemikud, millele on viidatud direktiivi 2003/87/EÜ artikli 11 lõikes 2;

c) kontoomanik – registrite süsteemis kontot omav isik;

d) lubatud kogus – kasvuhoonegaaside heitkogus (süsinikdioksiidi tonnide ekvivalentkogusena) mis arvutatakse otsuse 280/2004/EÜ artikli 7 kohaselt kindlaksmääratud heitkoguse tasemete alusel;

e) lubatud koguse ühik (AAU) – otsuse 280/2004/EÜ artikli 7 lõike 3 kohaselt välja antud ühik;

f) volitatud esindaja – füüsiline isik, kes on volitatud esindama põhihaldajat, registri haldajat, kontoomanikku või tõendajat vastavalt artiklile 23;

g) CDM register – puhta arengu mehhanismi register, mille on loonud ning mida haldab ja peab puhta arengu mehhanismi täitevorgan vastavalt Kyoto protokolli artiklile 12 ning ÜRO kliimamuutuste raamkonventsiooni ja Kyoto protokolli alusel vastuvõetud otsustele;

h) põhihaldaja – direktiivi 2003/87/EÜ artikli 20 kohaselt komisjoni määratud isik, kes haldab ja peab ühenduse sõltumatut tehingute registrit;

i) ühenduse sõltumatu tehingute register – direktiivi 2003/87/EÜ artikli 20 lõikes 1 nimetatud sõltumatu tehingute register saastekvootide väljaandmise, üleandmise ja kehtetuks tunnistamise registreerimiseks, mis on loodud ning mida hallatakse ja peetakse vastavalt artiklile 5;

j) pädev asutus – asutus või asutused, mille liikmesriik on nimetanud vastavalt direktiivi 2003/87/EÜ artiklile 18;

k) mittevastavus – kõrvalekaldumine, mida on täheldanud ühenduse sõltumatu tehingute register või ÜRO kliimamuutuste raamkonventsiooni sõltumatu tehingute register ning mille puhul esitatud protsess ei vasta direktiivis 203/87/EÜ kirjeldatud nõuetele, mida on täpsustatud käesolevas määruses, ega ÜRO kliimamuutuste raamkonventsiooni ja Kyoto protokolli alusel koostatud nõuetele;

l) vääramatu jõu saastekvoot – vastavalt direktiivi 2003/87/EÜ artiklile 29 välja antud vääramatu jõu saastekvoot;

m) vastuolu – kõrvalekaldumine, mida on täheldanud ühenduse sõltumatu tehingute register või ÜRO kliimamuutuste raamkonventsiooni sõltumatu tehingute register ning mille puhul registri poolt perioodiliseks kooskõlastusprotsessiks esitatud teave saastekvootide, kontode või Kyoto ühikute kohta erineb ühes kõnealuses sõltumatus tehingute registris olevast teabest;

n) Kyoto ühik – AAU (lubatud koguse ühik), RMU (heitkoguste neeldumise ühik), ERU (heitkoguste vähendamise ühik) või CER (tõendatud heitkoguste vähendamise ühik);

o) protsess – ükskõik milline artiklis 32 nimetatud protsess;

p) register – register, mis luuakse ning mida hallatakse ja peetakse vastavalt otsuse 280/2004/EÜ artiklile 6 ning mis hõlmab direktiivi 2003/87/EÜ artikli 19 alusel loodud registrit;

q) registri haldaja – liikmesriigi või komisjoni poolt määratud pädev asutus, isikud või isik, kes haldab ja peab registrit vastavalt direktiivi 2003/87/EÜ, otsuse 280/2004/EÜ ja käesoleva määruse nõuetele;

r) heitkoguste neeldumise ühik (RMU) – Kyoto protokolli artikli 3 alusel välja antud ühik;

s) ajutine CER (tCER) – CER, mis on välja antud puhta arengu mehhanismi kohaselt teostatavateks metsastamis- või taasmetsastamisprojektideks ning mis ÜRO kliimamuutuste raamkonventsiooni või Kyoto protokolli alusel vastu võetud otsuste kohaselt kaotab kehtivuse kohustusperioodi lõpus, mis järgneb perioodile, mille jooksul see välja anti;

t) pikaajaline CER (lCER) – CER, mis on välja antud puhta arengu mehhanismi kohaselt teostatavateks metsastamis- või taasmetsastamisprojektideks ning mis ÜRO kliimamuutuste raamkonventsiooni või Kyoto protokolli alusel vastu võetud otsuste kohaselt kaotab kehtivuse puhta arengu mehhanismi kohaselt teostatavate metsastamis- või taasmetsastamisprojektide selle krediteerimisperioodi lõpus, mille jaoks see välja anti;

u) kolmanda riigi register – register, mille on loonud ning mida haldab ja peab Kyoto protokolli B lisas loetletud riik, mis on Kyoto protokolli ratifitseerinud ning ei kuulu liikmesriikide hulka;

v) tehing – saastekvootide väljaandmine, üleandmine, omandamine, tagastamine, kehtetuks tunnistamine ja asendamine ning ERUde, CERide, AAUde ja RMUde väljaandmine, üleandmine, omandamine, kehtetuks tunnistamine ja kasutuselt kõrvaldamine ning ERUde, CERide ja AAUde ülekandmine;

w) ÜRO kliimamuutuste raamkonventsiooni sõltumatu tehingute register – sõltumatu tehingute register, mille on loonud ning mida haldab ja peab Ühinenud Rahvaste Organisatsiooni kliimamuutuste raamkonventsiooni sekretariaat;

x) tõendaja – pädev, sõltumatu, akrediteeritud tõendamisasutus, mis vastutab tõendamisprotsessi teostamise ja aruandluse eest vastavalt liikmesriigi poolt direktiivi 2003/87/EÜ V lisa alusel kehtestatud üksikasjalikele nõuetele;

y) aasta – kalendriaasta Greenwichi aja järgi.

II PEATÜKK

REGISTRID JA TEHINGUTE REGISTRID

Artikkel 3

Registrid

1. Kõik liikmesriigid ja komisjon loovad standarditud elektroonilise andmebaasi kujul oleva registri käesoleva määruse jõustumisele järgnevaks päevaks.

2. Iga register peab hõlmama I lisas nimetatud riist- ja tarkvara, olema juurdepääsetav interneti teel ja vastama käesolevas määruses nimetatud funktsionaalsetele ja tehnilistele nõuetele.

3. Käesoleva määruse jõustumisele järgnevaks päevaks peab iga register nõuetekohaselt teostama kõiki VIII lisas nimetatud tõendatud heitkoguste ja kontodega seotud protsesse, X lisas nimetatud kooskõlastusprotsessi ja kõiki XI lisas nimetatud haldusprotsesse.

Käesoleva määruse jõustumisele järgnevaks päevaks peab iga register nõuetekohaselt teostama kõiki IX lisas nimetatud saastekvootide ja Kyoto ühikutega seotud protsesse, välja arvatud protsesse, mille protsessitüüp on 04-00, 06-00, 07-00 ja 08-00.

31. märtsiks 2005 peab iga register nõuetekohaselt teostama IX lisas nimetatud saastekvootide ja Kyoto ühikutega seotud protsesse, mille protsessitüüp on 04-00, 06-00, 07-00 ja 08-00.

Artikkel 4

Ühised registrid

Liikmesriik või komisjon võivad oma registri luua, seda hallata ja pidada ühiselt ühe või mitme muu liikmesriigiga või ühendusega tingimusel, et tema register jääb eristatavaks.

Artikkel 5

Ühenduse sõltumatu tehingute register

1. Komisjon loob ühenduse sõltumatu tehingute registri standarditud elektroonilise andmebaasi kujul käesoleva määruse jõustumisele järgnevaks päevaks.

2. Ühenduse sõltumatu tehingute register peab hõlmama I lisas nimetatud riist- ja tarkvara, olema juurdepääsetav interneti teel ja vastama käesolevas määruses nimetatud funktsionaalsetele ja tehnilistele nõuetele.

3. Direktiivi 2003/87/EÜ artikli 20 alusel määratud põhihaldaja haldab ja peab ühenduse sõltumatut tehingute registrit vastavalt käesoleva määruse sätetele.

4. Registrite süsteemis asuvate andmete terviklikkuse huvides tagab põhihaldaja XI lisas nimetatud haldusprotsesside elluviimise.

5. Põhihaldaja teostab saastekvootide, tõendatud heitkoguste, kontode või Kyoto ühikutega seotud protsesse ainult siis, kui see on vajalik põhihaldajana tema ülesannete täitmiseks.

6. Ühenduse sõltumatu tehingute register peab käesoleva määruse jõustumisele järgnevaks päevaks tagama kõikide VIII ja IX lisas nimetatud saastekvootide, tõendatud heitkoguste, kontode või Kyoto ühikutega seotud protsesside nõuetekohase täitmise.

Ühenduse sõltumatu tehingute register peab käesoleva määruse jõustumisele järgnevaks päevaks tagama X lisas nimetatud kooskõlastusprotsessi ja XI lisas nimetatud haldusprotsesside nõuetekohase täitmise.

Artikkel 6

Sideühendus registrite ja ühenduse sõltumatu tehingute registri vahel

1. Sideühendus registrite ja ühenduse sõltumatu tehingute registri vahel luuakse 31. detsembriks 2004.

Põhihaldaja aktiveerib sideühenduse pärast XIII lisas nimetatud kontrollimenetluste ja XIV lisas nimetatud käivitamismenetluste edukat läbimist ja teavitab sellest asjaomast registri haldajat.

2. 1. jaanuarist 2005 kuni artiklis 7 nimetatud sideühenduse loomiseni teostatakse kõik saastekvootide, tõendatud heitkoguste ja kontodega seotud protsessid ühenduse sõltumatu tehingute registri kaudu toimuva andmevahetuse teel.

3. Komisjon võib anda põhihaldajale korralduse peatada ajutiselt VIII ja IX lisas nimetatud protsess, mille register on käivitanud, kui seda protsessi ei teostata vastavalt artiklitele 32 kuni 37.

Komisjon võib anda põhihaldajale korralduse peatada ajutiselt sideühendus registri ja ühenduse sõltumatu tehingute registri vahel või peatada kõik või mõned VIII ja IX lisas nimetatud protsessid, kui registrit ei hallata või peeta kooskõlas käesoleva määruse sätetega.

Artikkel 7

Sideühendus sõltumatute tehingute registrite vahel

Sideühendus ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel luuakse koheselt pärast ÜRO kliimamuutuste raamkonventsiooni sõltumatu tehingute registri loomist.

Pärast nimetatud sideühenduse loomist teostatakse kõik saastekvootide, tõendatud heitkoguste, kontode ja Kyoto ühikutega seotud protsessid andmevahetuse teel ÜRO kliimamuutuste raamkonventsiooni sõltumatu tehingute registriga, kust andmed saadetakse edasi ühenduse sõltumatule tehingute registrile.

Artikkel 8

Registri haldajad

1. Iga liikmesriik ja komisjon määravad ametisse oma registri haldaja, kes haldab ja peab registrit vastavalt käesoleva määruse sätetele.

Liikmesriigid ja komisjon tagavad, et registri haldaja ja kontoomanike või registri haldaja ja põhihaldaja vahel ei ole huvide konflikti.

2. Vastavalt XIV lisas nimetatud käivitamismenetlustele teavitab iga liikmesriik 1. septembriks 2004 komisjoni oma registri haldaja isikust ja kontaktandmetest.

3. Liikmesriigid ja komisjon kannavad lõplikku vastutust oma registrite haldamise ja pidamise eest.

4. Komisjon kooskõlastab käesolevas määruses kehtestatud nõuete täitmist iga liikmesriigi registri haldajaga ja põhihaldajaga.

III PEATÜKK

REGISTRITE SISU

1. JAGU

Aruandlus ja konfidentsiaalsus

Artikkel 9

Aruandlus

1. Iga registri haldaja avaldab oma registri veebisaidi kaudu XVI lisas loetletud teabe läbipaistval ja organiseeritud viisil ning sellise sagedusega ja nendele adressaatidele, nagu on toodud XVI lisas. Registri haldajad ei avalda registris olevat täiendavat teavet.

2. Põhihaldaja avaldab ühenduse sõltumatu tehingute registri veebisaidi kaudu XVI lisas loetletud teabe läbipaistval ja organiseeritud viisil ning sellise sagedusega ja nendele adressaatidele, nagu on toodud XVI lisas. Põhihaldaja ei avalda ühenduse sõltumatu tehingute registris olevat täiendavat teavet.

3. Iga veebisait võimaldab XVI lisas loetletud aruannete adressaatidel otsinguvõimaluste abil nende aruannete kohta päringuid esitada.

4. Iga registri haldaja vastutab selle teabe õigsuse eest, mis pärineb tema registrist ja mis avaldatakse ühenduse sõltumatu tehingute registri veebisaidi kaudu.

5. Ühenduse sõltumatul tehingute registril ega registritel ei ole õigust nõuda, et kontoomanikud esitaksid hinnateabe saastekvootide või Kyoto ühikute kohta.

Artikkel 10

Konfidentsiaalsus

1. Kogu registrites ja ühenduse sõltumatus tehingute registris hoitav teave, sealhulgas teave kõikide kontode hoiuste ja kõikide sooritatud tehingute kohta, on konfidentsiaalne, juhul kui selle avaldamine ei ole vajalik käesolevas määruses, direktiivis 2003/87/EÜ või siseriiklikus õiguses kehtestatud nõuete täitmiseks.

2. Registrites hoitavaid andmeid ei ole lubatud kasutada ilma asjaomase kontoomaniku eelneva loata, välja arvatud nende registrite haldamiseks ja pidamiseks vastavalt käesoleva määruse sätetele.

3. Iga pädev asutus ja registri haldaja teostab ainult neid saastekvootide, tõendatud heitkoguste, kontode või Kyoto ühikutega seotud protsesse, mis on vajalikud tema kui pädeva asutuse või registri haldaja ülesannete täitmiseks.

2. JAGU

Kontod

Artikkel 11

Kontod

1. Alates 1. jaanuarist 2005 peab iga register sisaldama vähemalt üht osapoole hoiustamiskontot, mis on loodud vastavalt artiklile 12.

2. Alates 1. jaanuarist 2005 peab iga liikmesriigi register sisaldama üht käitaja hoiustamiskontot iga artikli 15 alusel loodud käitise kohta ja iga register peab sisaldama vähemalt üht isiku hoiustamiskontot iga artikli 19 alusel asutatud isiku kohta.

3. Alates 1. jaanuarist 2005 peab iga register ajavahemiku 2005-2007 jaoks sisaldama üht kõrvaldamiskontot ja üht tühistamiskontot ning ajavahemiku 2008-2012 jaoks üht tühistamiskontot, mis on loodud artikli 12 kohaselt.

4. Alates 1. jaanuarist 2008 ja iga järgneva viieaastase perioodi esimese aasta 1. jaanuarist peab iga register sisaldama ajavahemiku 2008-2012 ja iga sellele järgneva viieaastase ajavahemiku jaoks üht kõrvaldamiskontot ning ÜRO kliimamuutuste raamkonventsiooni või Kyoto protokolli alusel vastuvõetud asjakohaste otsustega nõutavaid tühistamis- ja asendamiskontosid, mis on loodud artikli 12 kohaselt.

5. Kui ei sätestata teisiti, peavad kõik kontod olema sobivad saastekvootide ja Kyoto ühikute hoidmiseks.

3. JAGU

Osapoolte kontod

Artikkel 12

Osapoolte kontode loomine

1. Liikmesriigi asjaomane asutus ja komisjon esitavad oma registri haldajale taotluse artikli 11 lõigetes 1, 3 ja 4 nimetatud kontode loomiseks nende registrites.

Taotleja esitab registri haldajale viimase poolt põhjendatult nõutud teabe. See teave peab sisaldama IV lisas nimetatud teavet.

2. 10 päeva jooksul lõike 1 kohase taotluse kättesaamisest või sideühenduse aktiveerimisest registri ja ühenduse sõltumatu tehingute registri vahel vastavalt sellele, milline toimub hiljem, loob registri haldaja registris konto vastavalt VIII lisas nimetatud konto loomise protsessile.

3. Lõikes 1 nimetatud taotleja teavitab oma registri haldajat 10 päeva jooksul registri haldajale lõike 1 alusel esitatud teabes toimunud muudatustest. 10 päeva jooksul sellise teatise kättesaamisest uuendab registri haldaja asjaomase teabe vastavalt VIII lisas nimetatud konto uuendamise protsessile.

4. Registri haldaja võib nõuda, et lõikes 1 nimetatud taotlejad nõustuksid täitma põhjendatud tingimusi, mis käsitlevad V lisas nimetatud küsimusi.

Artikkel 13

Osapoolte kontode sulgemine

10 päeva jooksul alates liikmesriigi asjaomaselt asutuselt või komisjonilt taotluse saamisest osapoole hoiustamiskonto sulgemise kohta sulgeb registri haldaja konto vastavalt VIII lisas nimetatud konto sulgemise protsessile.

Artikkel 14

Teavitamine

Registri haldaja on kohustatud viivitamata teavitama kontoomanikku osapoole kontode loomisest või uuendamisest ning osapoole hoiustamiskontode sulgemisest.

4. JAGU

Käitajate Hoiustamiskontod

Artikkel 15

Käitajate hoiustamiskontode loomine

1. 14 päeva jooksul alates iga kasvuhoonegaaside heitmeloa väljaandmisest käitise käitajale, juhul kui sellel käitisel enne sellist luba ei olnud, või sideühenduse aktiveerimisest registri ja ühenduse sõltumatu tehingute registri vahel, vastavalt sellele kumb toimub hiljem, esitab pädev asutus või pädeva asutuse nõudmisel käitaja liikmesriigi registri haldajale III lisas nimetatud teabe.

2. 10 päeva jooksul lõikes 1 nimetatud teabe kättesaamisest või sideühenduse aktiveerimisest registri ja ühenduse sõltumatu tehingute registri vahel, vastavalt sellele kumb toimub hiljem, loob registri haldaja oma registris käitaja jaoks artikli 11 lõikes 2 nimetatud käitaja hoiustamiskonto vastavalt VIII lisas nimetatud konto loomise protsessile.

3. Pädev asutus või pädeva asutuse nõudmisel käitaja teavitab registri haldajat 10 päeva jooksul lõike 1 kohaselt registri haldajale esitatud teabes toimunud muudatustest. 10 päeva jooksul sellise teatise kättesaamisest uuendab registri haldaja käitaja andmed vastavalt VIII lisas nimetatud konto uuendamise protsessile.

4. Registri haldaja võib nõuda, et käitajad nõustuksid täitma põhjendatud tingimusi, mis käsitlevad V lisas nimetatud küsimusi.

Artikkel 16

Kyoto ühikute hoidmine käitajate hoiustamiskontodel

Käitaja hoiustamiskonto peab võimaldama hoida Kyoto ühikuid liikmesriigi või ühenduse õigusaktides lubatud juhtudel.

Artikkel 17

Käitajate hoiustamiskontode sulgemine

1. Pädev asutus teatab registri haldajale käitisele kuuluva kasvuhoonegaaside heitmeloa tühistamisest või tagastamisest 10 päeva jooksul, mille tulemusena kaotab luba kehtivuse. Ilma et see piiraks lõike 2 kohaldamist, sulgeb registri haldaja kõik nimetatud tühistamise või tagastamisega seotud käitaja hoiustamiskontod vastavalt VIII lisas nimetatud konto sulgemise protsessile tühistamisele või tagastamisele järgneva aasta 30. juunil, kui asjaomase käitise kanne viimase aasta vastavusseisundi tabelis on nullist suurem või võrdne nulliga. Kui asjaomase käitise kanne viimase aasta vastavusseisundi tabelis on väiksem kui null, sulgeb registri haldaja selle konto päev pärast seda, kui kanne on nullist suurem või võrdne nulliga või päev pärast seda, kui pädev asutus on andnud registri haldajale korralduse sulgeda konto, kuna ei ole alust oodata, et käitise käitaja tagastaks veel saastekvoote.

2. Kui lõike 1 kohaselt registri haldaja poolt suletaval käitaja hoiustamiskontol on saastekvootide või Kyoto ühikute positiivne saldo, teeb registri haldaja käitajale kõigepealt ettepaneku nimetada registri süsteemis olev muu konto, millele need saastekvoodid või Kyoto ühikud seejärel üle kantakse. Kui käitaja ei ole registri haldaja ettepanekule 60 päeva jooksul vastanud, kannab registri haldaja saldo osapoole hoiustamiskontole.

Artikkel 18

Teavitamine

Registri haldaja teatab viivitamata kontoomanikule käitaja hoiustamiskonto loomisest, uuendamisest või sulgemisest.

5. JAGU

Isikute Hoiustamiskontod

Artikkel 19

Isikute hoiustamiskontode loomine

1. Taotlus isiku hoiustamiskonto loomiseks esitatakse asjaomase registri haldajale.

Taotleja esitab registri haldajale viimase poolt põhjendatult nõutud teabe. See teave peab sisaldama IV lisas nimetatud teavet.

2. 10 päeva jooksul lõike 1 kohase taotluse kättesaamisest või sideühenduse aktiveerimisest registri ja ühenduse sõltumatu tehingute registri vahel, vastavalt sellele, kumb toimub hiljem, loob registri haldaja oma registris isiku hoiustamiskonto vastavalt VIII lisas nimetatud konto loomise protsessile.

Registri haldaja ei loo oma registris ühe isiku nimele rohkem kui 99 isiku hoiustamiskontot.

3. Taotleja teavitab registri haldajat 10 päeva jooksul registri haldajale lõike 1 alusel esitatud teabes toimunud muudatustest. 10 päeva jooksul sellise teatise kättesaamisest uuendab registri haldaja isiku andmed vastavalt VIII lisas nimetatud konto uuendamise protsessile.

4. Registri haldaja võib nõuda, et lõikes 1 nimetatud taotlejad nõustuksid täitma põhjendatud tingimusi, mis käsitlevad V lisas nimetatud küsimusi.

Artikkel 20

Kyoto ühikute hoidmine isikute hoiustamiskontodel

Isiku hoiustamiskonto peab võimaldama hoida Kyoto ühikuid liikmesriigi või ühenduse õigusaktides lubatud juhtudel.

Artikkel 21

Isikute hoiustamiskontode sulgemine

1. 10 päeva jooksul isikult taotluse saamisest isiku hoiustamiskonto sulgemise kohta sulgeb registri haldaja konto vastavalt VIII lisas nimetatud konto sulgemise protsessile.

2. Kui isiku hoiustamiskonto saldo on null ja 12 kuu jooksul ei ole registreeritud ühtegi tehingut, teavitab registri haldaja kontoomanikku sellest, et isiku hoiustamiskonto suletakse 60 päeva jooksul, juhul kui registri haldaja ei saa nimetatud ajavahemiku jooksul kontoomanikult taotlust isiku hoiustamiskontot mitte sulgeda. Kui registri haldaja ei saa kontoomanikult sellist taotlust, sulgeb ta konto vastavalt VIII lisas nimetatud konto sulgemise protsessile.

Artikkel 22

Teavitamine

Registri haldaja teatab kontoomanikule viivitamata isiku hoiustamiskonto loomisest, uuendamisest või sulgemisest.

Artikkel 23

Volitatud esindajad

1. Iga kontoomanik määrab iga artiklite 12, 15 ja 19 kohaselt loodud konto jaoks volitatud põhiesindaja ja lisaesindaja. Volitatud esindaja esitab kontoomaniku nimel registri haldajale taotlusi protsesside teostamise kohta.

2. Iga liikmesriik ja komisjon võivad lubada oma registri kontoomanikel nimetada täiendava volitatud esindaja, kelle nõusolek on lisaks põhi- või lisaesindaja nõusolekule nõutav taotluse esitamiseks registri haldajale ühe või mitme artikli 49 lõike 1 ning artiklite 52, 53 ja 62 kohase protsessi teostamiseks.

3. Iga tõendaja nimetab vähemalt ühe volitatud esindaja, kes vastavalt artikli 51 lõikele 1 sisestab tõendatud heitkoguste tabelisse käitise iga-aastased tõendatud heitkogused või kinnitab need nimetatud tabelis.

4. Iga registri haldaja ja põhihaldaja määravad vähemalt ühe volitatud esindaja, kes vastava haldaja nimel haldab ja peab registrit ja ühenduse sõltumatut tehingute registrit.

6. JAGU

Tabelid

Artikkel 24

Tabelid

1. Alates 1. jaanuarist 2005 peab iga liikmesriigi register sisaldama üht tõendatud heitkoguste tabelit, üht tagastatud saastekvootide tabelit ja üht vastavusseisundi tabelit.

Iga register võib sisaldada muuks otstarbeks ka täiendavaid tabeleid.

2. Ühenduse sõltumatu tehingute register peab sisaldama iga liikmesriigi kohta üht tabelit siseriikliku saastekvootide eraldamise kava kohta ajavahemiku 2005-2007, ajavahemiku 2008-2012 ning iga sellele järgneva viieaastase ajavahemiku jaoks.

Ühenduse sõltumatu tehingute register võib sisaldada muuks otstarbeks ka täiendavaid tabeleid.

3. Iga liikmesriigi registris olevad tabelid peavad sisaldama II lisas ettenähtud teavet. Käitajate hoiustamiskontod ja isikute hoiustamiskontod peavad sisaldama XVI lisas ettenähtud teavet.

Tabel siseriikliku saastekvootide eraldamise kava kohta ühenduse sõltumatus tehingute registris peab sisaldama XVI lisas ettenähtud teavet.

7. JAGU

Koodid ja tunnused

Artikkel 25

Koodid

Iga protsessi käigus vahetatava teabe õige tõlgendamise tagamiseks peab iga register sisaldama VII lisas nimetatud sisendkoode ja lisas XII nimetatud vastusekoode.

Artikkel 26

Konto tunnuskoodid ja tärktunnused

Enne konto loomist määrab registri haldaja igale kontole ainuomase konto tunnuskoodi ja tärktunnuse, mille kontoomanik määrab kindlaks vastavalt III ja IV lisa kohaselt esitatud teabe hulgas. Enne konto loomist määrab registri haldaja kontoomanikule ka kontoomaniku ainulaadse tunnuskoodi, mis hõlmab VI lisas nimetatud elemente.

IV PEATÜKK

KONTROLLIMINE JA PROTSESSID

1. JAGU

Kontode blokeerimine

Artikkel 27

Käitajate hoiustamiskontode blokeerimine

1. Kui alates 2006. aastast ei ole iga aasta 1. aprillil käitise iga-aastaste tõendatud heitkoguste andmed eelmise aasta kohta sisestatud tõendatud heitkoguste tabelisse vastavalt VIII lisas nimetatud tõendatud heitkoguste sisestamise protsessile blokeerib registri haldaja saastekvootide ülekandmise selle käitise käitaja hoiustamiskontolt.

2. Kui käitise iga-aastased tõendatud heitkogused lõikes 1 nimetatud aasta kohta on tõendatud heitkoguste tabelisse sisestatud, vabastab registri haldaja konto blokeeringu alt.

3. Registri haldaja teavitab viivitamata asjaomast kontoomanikku ja pädevat asutust iga käitaja hoiustamiskonto blokeerimisest ja blokeeringu alt vabastamisest.

4. Lõiget 1 ei kohaldata saastekvootide tagastamise suhtes vastavalt artiklile 52 või saastekvootide kehtetuks tunnistamise ja asendamise suhtes vastavalt artiklitele 60 ja 61.

2. JAGU

Automaatne kontroll ja andmete kooskõlastusprotsess

Artikkel 28

Mittevastavuste avastamine ühenduse sõltumatu tehingute registri poolt

1. Mittevastavuste vältimiseks on põhihaldaja kohustatud tagama, et ühenduse sõltumatu tehingute register teostab VIII, IX ja XI lisas nimetatud automaatset kontrolli kõikide saastekvootide, tõendatud heitkoguste, kontode ja Kyoto ühikutega seotud protsesside üle.

2. Kui lõikes 1 nimetatud automaatse kontrolli käigus tuvastatakse mittevastavus VIII, IX ja XI lisa kohases protsessis, on põhihaldaja kohustatud viivitamata teavitama registri haldajat või asjaomaseid haldajaid, saates neile automaatse vastuse mittevastavuse täpse kirjelduse kohta, kasutades VIII, IX ja XI lisas nimetatud vastusekoode. Sellise vastusekoodi kättesaamisel VIII või IX lisa kohase protsessi kohta on protsessi algatava registri haldaja kohustatud lõpetama selle protsessi ja teavitama sellest ühenduse sõltumatut tehingute registrit. Põhihaldaja ei uuenda ühenduse sõltumatus tehingute registris olevat teavet. Registri haldaja või asjaomased haldajad teavitavad viivitamata asjaomaseid kontoomanikke protsessi lõpetamisest.

Artikkel 29

Vastuolude avastamine ühenduse sõltumatu tehingute registri poolt

1. Põhihaldaja on kohustatud tagama, et ühenduse sõltumatu tehingute register käivitab perioodiliselt X lisas nimetatud andmete kooskõlastusprotsessi. Selleks registreerib ühenduse sõltumatu tehingute register kõik saastekvootide, kontode ja Kyoto ühikutega seotud protsessid.

Selle protsessi abil kontrollib ühenduse sõltumatu tehingute register, et registri igal kontol olevad Kyoto ühikute ja saastekvootide hoiused vastavad ühenduse sõltumatus tehingute registris olevatele andmetele.

2. Kui andmete kooskõlastusprotsessi jooksul tuvastatakse vastuolu, on põhihaldaja kohustatud viivitamata teavitama sellest registri haldajat või asjaomaseid haldajaid. Kui vastuolu ei likvideerita, on põhihaldaja kohustatud tagama selle, et ühenduse sõltumatu tehingute register ei võimalda jätkata nende VIII ja IX lisa kohaste protsesside teostamist, mis on seotud saastekvootide, kontode või Kyoto ühikutega, mis on põhjustanud varasema vastuolu.

Artikkel 30

Mittevastavuste ja vastuolude avastamine ÜRO kliimamuutuste raamkonventsiooni sõltumatu tehingute registri poolt

1. Kui ÜRO kliimamuutuste raamkonventsiooni sõltumatu tehingute register pärast automaatset kontrolli teavitab registri haldajat või asjaomaseid haldajaid protsessis tuvastatud mittevastavusest, katkestab protsessi algatanud registri haldaja protsessi ja teavitab sellest ÜRO kliimamuutuste raamkonventsiooni sõltumatut tehingute registrit. Registri haldaja või asjaomased haldajad teatavad protsessi lõpetamisest viivitamata asjaomasele kontoomanikule.

2. Kui ÜRO kliimamuutuste raamkonventsiooni sõltumatu tehingute register on avastanud vastuolu, on põhihaldaja kohustatud tagama selle, et ühenduse sõltumatu tehingute register ei võimalda jätkata nende VIII ja IX lisa kohaste protsesside teostamist, mis on seotud varasema vastuolu põhjustanud Kyoto ühikutega ning mille suhtes ei kohaldata ÜRO kliimamuutuste raamkonventsiooni sõltumatu tehingute registri automaatset kontrolli.

Artikkel 31

Registri automaatne kontroll

Enne kõikide protsesside teostamist ja nende teostamise ajal on registri haldaja kohustatud tagama, et registris teostataks mittevastavuste tuvastamiseks asjakohast automaatset kontrolli, tänu millele lõpetatakse protsessid enne ühenduse sõltumatu tehingute registri või ÜRO kliimamuutuste raamkonventsiooni sõltumatu tehingute registri teostatavat automaatset kontrolli.

3. JAGU

Protsesside teostamine ja lõpetamine

Artikkel 32

Protsessid

Kõikide protsesside puhul peab järgima vastava protsessi liigi jaoks ette nähtud sõnumite vahetamise täielikku järjestust vastavalt VIII, IX, X ja XI lisale. Kõik sõnumid peavad vastama ÜRO kliimamuutuste raamkonventsiooni või Kyoto protokolli kohaselt koostatud vormingu- ja teabenõuetele ning kasutada tuleb WSDLi (Web Services Description Language).

Artikkel 33

Tunnuskoodid

Registri haldaja määrab igale VIII lisas nimetatud protsessile ainulaadse korrelatsiooni tunnuskoodi ja igale IX lisas nimetatud protsessile ainulaadse tehingu tunnuskoodi. Iga selline tunnuskood peab sisaldama VI lisas sätestatud elemente.

Artikkel 34

Kontode ja tõendatud heitkogustega seotud protsesside lõpetamine

Kõiki VIII lisas nimetatud protsesse loetakse lõpetatuks, kui mõlemad sõltumatud tehingute registrid on protsessi algatanud registrile teatanud, et nad ei ole protsessi algatanud registri saadetud ettepanekus avastanud ühtegi mittevastavust.

Enne ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahelise sideühenduse loomist loetakse kõiki VIII lisas nimetatud protsesse siiski lõpetatuks, kui ühenduse sõltumatute tehingute register on teatanud protsessi algatanud registrile, et ta ei ole protsessi algatanud registri saadetud ettepanekus avastanud ühtegi mittevastavust.

Artikkel 35

Registrisiseste tehingutega seotud protsesside lõpetamine

Kõiki IX lisas nimetatud protsesse, välja arvatud väliste ülekannete teostamise protsessi, loetakse lõpetatuks, kui mõlemad sõltumatud tehingute registrid on teatanud protsessi algatanud registrile, et nad ei ole protsessi algatanud registri saadetud ettepanekus avastanud ühtegi mittevastavust ning protsessi algatanud register on saatnud kinnituse mõlemale sõltumatule tehingute registrile, et ta on oma ettepaneku kohaselt oma registri andmeid uuendanud.

Enne ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahelise sideühenduse loomist loetakse siiski kõiki IX lisas nimetatud protsesse, välja arvatud väliste ülekannete teostamise protsessi, lõpetatuks, kui ühenduse sõltumatu tehingute register on teatanud protsessi algatanud registrile, et ta ei ole protsessi algatanud registri saadetud ettepanekus avastanud ühtegi mittevastavust ning protsessi algatanud register on saatnud kinnituse ühenduse sõltumatule tehingute registrile, et ta on oma ettepaneku kohaselt oma registri andmeid uuendanud.

Artikkel 36

Väliste ülekannete teostamise protsessi lõpetamine

Väliste ülekannete teostamise protsessi loetakse lõpetatuks, kui mõlemad sõltumatud tehingute registrid on teatanud Kyoto ühikuid või saastekvoote omandavale registrile, et nad ei ole protsessi algatanud registri saadetud ettepanekus avastanud ühtegi mittevastavust ning Kyoto ühikuid või saastekvoote omandav register on saatnud kinnituse mõlemale sõltumatule tehingute registrile, et ta on protsessi algatanud registri ettepaneku kohaselt oma registri andmeid uuendanud.

Enne ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahelise sideühenduse loomist loetakse siiski väliste ülekannete teostamise protsessi lõpetatuks, kui ühenduse sõltumatu tehingute register on teatanud Kyoto ühikuid või saastekvoote omandavale registrile, et ta ei ole protsessi algatanud registri saadetud ettepanekus avastanud ühtegi mittevastavust ning Kyoto ühikuid või saastekvoote omandav register on saatnud kinnituse ühenduse sõltumatule tehingute registrile, et ta on protsessi algatanud registri ettepaneku kohaselt oma registri andmeid uuendanud.

Artikkel 37

Kooskõlastusprotsessi lõpetamine

X lisas nimetatud kooskõlastusprotsessi loetakse lõpetatuks, kui kõik vastuolud registris oleva teabe ja ühenduse sõltumatus tehingute registris oleva teabe vahel on teatavaks ajahetkeks ja kuupäevaks edukalt lahendatud ning kooskõlastusprotsess on selle registri puhul uuesti algatatud ja edukalt lõpetatud.

V PEATÜKK

TEHINGUD

1. JAGU

Saastekvootide Eraldamine ja väljaandmine ajavahemikuks 2005-2007

Artikkel 38

Siseriikliku saastekvootide eraldamise kava tabel ajavahemikuks 2005-2007

1. Vastavalt direktiivi 2003/87/EÜ artikli 11 alusel vastu võetud otsusele peavad liikmesriigid esitama komisjonile 1. oktoobriks 2004 siseriikliku saastekvootide eraldamise kava tabeli. Kui siseriikliku saastekvootide eraldamise kava tabel põhineb komisjonile esitatud siseriikliku saastekvootide eraldamise kaval, mida direktiivi 2003/87/EÜ artikli 9 lõike 3 alusel tagasi ei lükatud või mille kohta komisjon on kavandatavad muudatused heaks kiitnud, siis annab komisjon põhihaldajale korralduse sisestada siseriikliku saastekvootide eraldamise kava tabel ühenduse sõltumatusse tehingute registrisse vastavalt XIV lisas sätestatud käivitamismenetlustele.

2. Liikmesriik esitab komisjonile iga siseriiklikus saastekvootide eraldamise kavas tehtud paranduse koos kõigi vastavate parandustega siseriikliku saastekvootide eraldamise kava tabelis. Kui parandus siseriikliku saastekvootide eraldamise kava tabelis põhineb komisjonile esitatud siseriiklikul saastekvootide eraldamise kaval, mida direktiivi 2003/87/EÜ artikli 9 lõike 3 alusel tagasi ei lükatud või mille kohta komisjon on kavandatavad muudatused heaks kiitnud, ning see parandus on kooskõlas selles siseriiklikus saastekvootide eraldamise kavas sätestatud meetoditega või tuleneb andmete täiustamisest, siis annab komisjon põhihaldajale korralduse kanda vastav parandus ühenduse sõltumatus tehingute registris olevasse siseriikliku saastekvootide eraldamise kava tabelisse vastavalt XIV lisas sätestatud käivitamismenetlustele. Kõigil muudel juhtudel esitab liikmesriik komisjonile oma siseriiklikus saastekvootide eraldamise kavas tehtud paranduse ja kui komisjon seda parandust direktiivi 2003/87/EÜ artikli 9 lõike 3 alusel tagasi ei lükka, siis annab komisjon põhihaldajale korralduse kanda vastav parandus ühenduse sõltumatus tehingute registris olevasse siseriikliku saastekvootide eraldamise kava tabelisse vastavalt XIV lisas sätestatud käivitamismenetlustele.

3. Pärast lõike 2 kohaselt tehtud kõiki parandusi, mis toimub peale saastekvootide väljaandmist vastavalt artiklile 39 ja mille tulemusel artikli 39 alusel ajavahemikuks 2005-2007 välja antud saastekvootide üldkogus väheneb, kannab registri haldaja ajavahemikuks 2005-2007 pädeva asutuse määratud saastekvootide hulga artikli 11 lõigetes 1 ja 2 nimetatud hoiustamiskontodelt, kus saastekvoote hoitakse, üle tühistamiskontole.

Parandused tehakse vastavalt lisas IX sätestatud saastekvootide parandamise protsessile.

Artikkel 39

Saastekvootide väljaandmine

Pärast saastekvootide eraldamise kava tabeli sisestamist ühenduse sõltumatusse tehingute registrisse ning kui artikli 38 lõike 2 kohaldamisest ei tulene teisiti, annab registri haldaja 28. veebruariks 2005 välja siseriikliku saastekvootide eraldamise kava tabelis määratud saastekvootide üldkoguse, kandes selle osapoole hoiustamiskontole.

Kõnealuste saastekvootide väljaandmisel määrab registri haldaja igale saastekvoodile ainulaadse ühiku tunnuskoodi, mis koosneb VI lisas sätestatud elementidest.

Saastekvoodid antakse välja vastavalt lisas IX sätestatud saastekvootide väljaandmise (2005-2007) protsessile.

Artikkel 40

Saastekvootide eraldamine käitajatele

Ilma et see piiraks artikli 38 lõike 2 ja artikli 41 kohaldamist, kannab registri haldaja 28. veebruariks 2005 ja seejärel ajavahemikul 2005-2007 iga aasta 28. veebruariks osapoole hoiustamiskontolt vastavale käitaja hoiustamiskontole üle artikli 39 alusel välja antud saastekvootide üldkogusest selle osa, mis on siseriikliku saastekvootide eraldamise kava tabeli vastava jao kohaselt asjaomasele käitisele vastavaks aastaks eraldatud.

Kui liikmesriigi siseriiklikus saastekvootide eraldamise kavas on käitisele määratud mõni hilisem kuupäev, siis võib registri haldaja kanda kõnealuse osa üle igal aastal mõnel hilisemal kuupäeval.

Saastekvoodid eraldatakse vastavalt IX lisas sätestatud saastekvootide eraldamise protsessile.

Artikkel 41

Saastekvootide tagastamine pädeva asutuse nõudmisel

Pädeva asutuse nõudmisel vastavalt direktiivi 2003/87/EÜ artikli 16 lõikele 1 tagastab registri haldaja artikli 39 alusel välja antud saastekvootide üldkogusest selle osa, mis on käitisele teatavaks aastaks eraldatud, kas osaliselt või täielikult, sisestades tagastatavate saastekvootide hulga tagastatud saastekvootide tabeli sellesse jakku, mis on asjaomasele käitisele vastavaks aastaks määratud. Need tagastatud saastekvoodid jäävad osapoole hoiustamiskontole.

Pädeva asutuse nõudmisel tagastatavad saastekvoodid tagastatakse vastavalt IX lisas sätestatud saastekvootide eraldamise protsessile.

Artikkel 42

Saastekvootide eraldamine uutele osalejatele

Pädeva asutuse nõudmisel kannab registri haldaja artikli 39 alusel välja antud saastekvootide üldkogusest osapoole hoiustamiskontole jäänud osa üle uue osaleja käitaja hoiustamiskontole.

Saastekvoodid tagastatakse vastavalt IX lisas sätestatud registrisiseste ülekannete teostamise protsessile.

Artikkel 43

Vääramatu jõu saastekvootide väljaandmine

1. Pädeva asutuse nõudmisel annab registri haldaja välja sellise hulga vääramatu jõu saastekvoote, milleks komisjon on direktiivi 2003/87/EÜ artikli 29 alusel ajavahemikuks 2005-2007 loa andnud, kandes nimetatud hulga kõnealuseid saastekvoote osapoole hoiustamiskontole.

Vääramatu jõu saastekvoodid antakse välja vastavalt IX lisas sätestatud vääramatu jõu saastekvootide väljaandmise protsessile.

2. Registri haldaja sisestab välja antud vääramatu jõu saastekvootide hulga tagastatud saastekvootide tabeli nendesse jagudesse, mis on määratud nende käitiste ja aastate jaoks, mille jaoks luba anti.

3. Vääramatu jõu saastekvootide väljaandmisel määrab registri haldaja igale sellisele vääramatu jõu saastekvoodile ainulaadse ühiku tunnuskoodi, mis koosneb VI lisas nimetatud elementidest.

2. JAGU

Saastekvootide eraldamine ja väljaandmine ajavahemikuks 2008-2012 ja igaks järgnevaks viieaastaseks ajavahemikuks

Artikkel 44

Siseriikliku saastekvootide eraldamise kava tabel ajavahemikuks 2008-2012 ja igaks järgnevaks viieaastaseks ajavahemikuks

1. Kõik liikmesriigid esitavad komisjonile 1. jaanuariks 2007 ja 1. jaanuariks 12 kuud enne iga järgneva viieaastase ajavahemiku algust oma siseriikliku saastekvootide eraldamise kava tabeli, mis vastab direktiivi 2003/87/EÜ artikli 11 alusel tehtud otsusele. Kui siseriikliku saastekvootide eraldamise kava tabel põhineb komisjonile esitatud siseriikliku saastekvootide eraldamise kaval, mida direktiivi 2003/87/EÜ artikli 9 lõike 3 alusel tagasi ei lükatud või mille kohta on komisjon kavandatavad muudatused heaks kiitnud, siis annab komisjon põhihaldajale korralduse sisestada siseriikliku saastekvootide eraldamise kava tabel ühenduse sõltumatusse tehingute registrisse vastavalt XIV lisas sätestatud käivitamismenetlustele.

2. Liikmesriik esitab komisjonile iga siseriiklikus saastekvootide eraldamise kavas tehtud paranduse koos kõigi vastavate parandustega siseriikliku saastekvootide eraldamise kava tabelis. Kui parandus siseriikliku saastekvootide eraldamise kava tabelis põhineb komisjonile esitatud siseriiklikul saastekvootide eraldamise kaval, mida direktiivi 2003/87/EÜ artikli 9 lõike 3 alusel tagasi ei lükatud või mille kohta komisjon on muudatused heaks kiitnud, ning see parandus tuleneb andmete täiustamisest, siis annab komisjon põhihaldajale korralduse kanda vastav parandus ühenduse sõltumatus tehingute registris olevasse siseriikliku saastekvootide eraldamise kava tabelisse vastavalt XIV lisas sätestatud käivitamismenetlustele. Kõigil muudel juhtudel esitab liikmesriik komisjonile oma siseriiklikus saastekvootide eraldamise kavas tehtud paranduse ja kui komisjon seda parandust direktiivi 2003/87/EÜ artikli 9 lõike 3 alusel tagasi ei lükka, siis annab komisjon põhihaldajale korralduse kanda vastav parandus ühenduse sõltumatus tehingute registris olevasse siseriikliku saastekvootide eraldamise kava tabelisse vastavalt XIV lisas sätestatud käivitamismenetlustele.

3. Pärast lõike 2 kohaselt iga paranduse tegemist, mis toimub pärast saastekvootide väljaandmist vastavalt artiklile 45 ja mille tulemusel väheneb artikli 45 alusel ajavahemikuks 2008-2012 või järgnevateks viieaastasteks ajavahemikeks välja antud saastekvootide üldkogus, vahetab registri haldaja pädeva asutuse määratud saastekvootide hulga ümber AAUdeks, eemaldades iga sellise AAU ainulaadsest ühiku tunnuskoodist, mis koosneb VI lisas nimetatud elementidest, saastekvoodi elemendi.

Parandused tehakse vastavalt IX lisas sätestatud saastekvootide parandamise protsessile.

Artikkel 45

Saastekvootide väljaandmine

Pärast saastekvootide eraldamise kava tabeli sisestamist ühenduse sõltumatusse tehingute registrisse väljastab registri haldaja artikli 44 lõike 2 kohaselt ajavahemiku 2008-2012 esimese aasta 28. veebruariks ja iga järgneva viieaastase ajavahemiku esimese aasta 28. veebruariks siseriikliku saastekvootide eraldamise kava tabelis määratud saastekvootide üldkoguse osapoole hoiustamiskontole, vahetades saastekvootideks ümber sama hulga vastaval hoiustamiskontol olevaid AAUsid.

Nimetatud ümbervahetamine toimub iga sellise AAU ainulaadsele ühiku tunnuskoodile, mis koosneb lisas VI sätestatud elementidest, saastekvoodi elemendi lisamisega.

Ajavahemikuks 2008-2012 ja igaks järgnevaks viieaastasteks ajavahemikuks antakse saastekvoodid välja vastavalt IX lisas sätestatud saastekvootide väljaandmise (alates 2008-2012) protsessile.

Artikkel 46

Saastekvootide eraldamine käitajatele

Ilma et see piiraks artikli 44 lõike 2 ja artikli 47 kohaldamist, kannab registri haldaja 28. veebruariks 2008 ja seejärel iga aasta 28. veebruariks osapoole hoiustamiskontolt vastavale käitaja hoiustamiskontole üle artikli 45 alusel välja antud saastekvootide üldkogusest selle osa, mis on siseriikliku saastekvootide eraldamise kava tabeli vastava jao kohaselt asjaomasele käitisele vastavaks aastaks eraldatud.

Kui liikmesriigi siseriiklikus saastekvootide eraldamise kavas on käitisele määratud mõni hilisem kuupäev, siis võib registri haldaja kanda selle osa üle igal aastal mõnel hilisemal kuupäeval.

Saastekvoodid eraldatakse vastavalt IX lisas sätestatud saastekvootide eraldamise protsessile.

Artikkel 47

Saastekvootide tagastamine pädeva asutuse nõudmisel

Pädeva asutuse nõudmisel direktiivi 2003/87/EÜ artikli 16 lõike 1 kohaselt tagastab registri haldaja artikli 45 alusel välja antud saastekvootide üldkogusest selle osa, mis on käitisele teatavaks aastaks eraldatud, kas osaliselt või täielikult, sisestades tagastatavate saastekvootide hulga tagastatud saastekvootide tabeli sellesse jakku, mis on asjaomasele käitisele vastavaks aastaks määratud. Need tagastatud saastekvoodid jäävad osapoole hoiustamiskontole.

Pädeva asutuse nõudmisel tagastatavad saastekvoodid tagastatakse vastavalt IX lisas sätestatud saastekvootide eraldamise protsessile.

Artikkel 48

Saastekvootide eraldamine uutele osalejatele

Pädeva asutuse nõudmisel kannab registri haldaja artikli 45 alusel välja antud saastekvootide üldkogusest osapoole hoiustamiskontole jäänud osa üle uue osaleja käitaja hoiustamiskontole.

Saastekvoodid tagastatakse vastavalt IX lisas sätestatud registrisiseste ülekannete teostamise protsessile.

3. JAGU

Ülekanded ja nõuetele vastavus

Artikkel 49

Kontoomanike teostatavad saastekvootide ja Kyoto ühikute ülekanded

1. Registri haldaja teostab ülekandeid kõikide artikli 11 lõigetes 1 ja 2 nimetatud hoiustamiskontode vahel:

a) kontoomaniku taotlusel oma registri piires vastavalt IX lisas sätestatud registrisiseste ülekannete teostamise protsessile;

b) kontoomaniku taotlusel registrite vahel ajavahemikuks 2005-2007 välja antud saastekvootide puhul vastavalt IX lisas sätestatud väliste ülekannete teostamise (2005-2007) protsessile; ja

c) kontoomaniku taotlusel registrite vahel ajavahemikuks 2008-2012 ja järgnevateks viieaastasteks ajavahemikeks välja antud saastekvootide puhul ning Kyoto ühikute puhul vastavalt IX lisas sätestatud väliste ülekannete teostamise (alates 2008-2012) protsessile.

2. Saastekvoote võib ainult üle kanda registris olevalt kontolt kolmandas riigis asuva registri või CDM registri kontole või omandada registris olev konto kolmandas riigis asuva registri või CDM registri kontolt, juhul kui on sõlmitud kokkulepe direktiivi 2003/87/EÜ artikli 25 lõike 1 kohaselt ning need ülekanded on kooskõlas komisjoni poolt direktiivi 2003/87/EÜ artikli 25 lõike 2 kohaselt koostatud sätetega, mis käsitlevad saastekvootide vastastikust tunnustamist kõnealuse kokkuleppe alusel.

Artikkel 50

Nõuetele vastavus ja kohustusperioodi reserv

1. Liikmesriik ei või üle kanda või omandada ERUsid või AAUsid või kasutada CERe enne, kui on möödunud 16 kuud liikmesriigi aruande esitamisest otsuse 280/2004/EÜ artikli 7 lõike 1 alusel, juhul kui ÜRO kliimamuutuste raamkonventsiooni sekretariaat ei ole liikmesriigile teatanud, et ei algatata vastavuskontrolli menetlusi.

Vastavalt otsuse 280/2004/EÜ artiklile 8, kui ÜRO kliimamuutuste raamkonventsiooni sekretariaat teatab liikmesriigile, et liikmesriik ei vasta ERUde või AAUde ülekandmise või omandamise või CERide kasutamise nõuetele, siis annab liikmesriigi asjaomane asutus registri haldajale korralduse neid tehinguid nõuetele mittevastavuse tõttu mitte algatada.

2. Kui alates 1. jaanuarist 2008 vastaval viieaastasel ajavahemikul kehtivate ERUde, CERide, AAUde ja RMUde hoiused liikmesriigis asuvatel osapoole hoiustamiskontodel, käitaja hoiustamiskontodel, isiku hoiustamiskontodel ja kõrvaldamiskontodel hakkavad lähenema tasemeni, mis ohustab kohustusperioodi reservi, mis on 90 protsenti liikmesriigi lubatud kogusest või 100 protsenti liikmesriigi viiekordsest viimati kontrollitud varust, olenevalt sellest kumb on väiksem, siis teavitab komisjon sellest liikmesriiki.

4. JAGU

Tõendatud heitkogused

Artikkel 51

Käitise tõendatud heitkogused

1. Kui käitaja aruanne käitise eelmise aasta heitkoguste kohta on tunnistatud rahuldavaks vastavalt liikmesriigi poolt direktiivi 2003/87/EÜ V lisa kohaselt kehtestatud üksikasjalikele nõuetele, siis tõendaja kas sisestab asjaomase käitise aastased tõendatud heitkogused vastava aasta kohta tõendatud heitkoguste tabeli jakku, mis on määratud asjaomasele käitisele vastava aasta jaoks, või kinnitab kõnealused heitkogused kõnealuses tabeli jaos, vastavalt VIII lisas nimetatud tõendatud heitkoguste uuendamise protsessile.

2. Pädev asutus võib anda registri haldajale korralduse teha parandus käitise aastastes tõendatud heitkogustes eelmise aasta kohta, et tagada vastavus liikmesriigi poolt direktiivi 2003/87/EÜ V lisa kohaselt kehtestatud üksikasjalikele nõuetele, sisestades asjaomase käitise vastava aasta parandatud tõendatud heitkogused tõendatud heitkoguste tabeli jakku, mis on määratud asjaomasele käitisele vastava aasta jaoks, vastavalt VIII lisas nimetatud tõendatud heitkoguste uuendamise protsessile.

5. JAGU

Saastekvootide tagastamine

Artikkel 52

Saastekvootide tagastamine

Käitaja tagastab käitise saastekvoodid, taotledes registri haldajalt, või kui see on sätestatud liikmesriigi õigusaktides, loetakse registri haldajalt taotletuks, et

a) ta kannaks nimetatud aasta nimetatud hulga saastekvoote asjaomase registri vastavalt käitaja hoiustamiskontolt üle osapoole hoiustamiskontole;

b) ta sisestaks ülekantud saastekvootide hulga tagastatud saastekvootide tabeli jakku, mis on määratud asjaomasele käitisele vastava aasta jaoks.

Ülekandmine ja sisestamine toimub vastavalt IX lisas sätestatud saastekvootide tagastamise protsessile.

Artikkel 53

CERide ja ERUde kasutamine

Käitaja saab vastavalt direktiivi 2003/87/EÜ artiklile 11a kasutada käitise jaoks CERe ja ERUsid, taotledes registri haldajalt, et

a) ta kannaks nimetatud aasta nimetatud koguse CERe ja ERUsid asjaomase registri vastavalt käitaja hoiustamiskontolt üle osapoole hoiustamiskontole;

b) ta sisestaks ülekantud CERide ja ERUde koguse tagastatud saastekvootide tabeli jakku, mis on määratud sellele käitisele selle aasta jaoks.

Alates 1. jaanuarist 2008 võtab registri haldaja vastu taotlusi CERide ja ERUde kasutamise kohta ainult kuni teatava protsendini igale käitisele eraldatud määrosast vastavalt sellele, nagu asjaomase registri haldaja liikmesriik on täpsustanud selle ajavahemiku siseriiklikus saastekvootide eraldamise kavas.

Ülekandmine ja sisestamine toimub IX lisas sätestatud saastekvootide tagastamise protsessile.

Artikkel 54

Vääramatu jõu saastekvootide tagastamine

Vääramatu jõu saastekvootide väljaandmine artikli 43 kohaselt tähendab nende vääramatu jõu saastekvootide tagastamist.

Artikkel 55

Vastavusseisundi arvnäitajate arvutamine

Kande tegemisel tagastatud saastekvootide tabeli või tõendatud heitkoguste tabeli käitisele määratud jakku registri haldaja

a) määrab aastatel 2005, 2006 ja 2007 asjaomasele käitisele iga aasta kohta vastavusseisundi arvnäitaja, arvutades alates 2005. aastast kuni jooksva aastani (kaasa arvatud) kõigi tagastatud saastekvootide summa, millest lahutatakse alates 2005. aastast kuni jooksva aastani (kaasa arvatud) kõigi tõendatud heitkoguste summa;

b) määrab 2008. aastal ja seejärel igal aastal asjaomasele käitisele iga aasta kohta vastavusseisundi arvnäitaja, arvutades alates 2008. aastast kuni jooksva aastani (kaasa arvatud) kõigi tagastatud saastekvootide summa, millest lahutatakse alates 2008. aastast kuni jooksva aastani (kaasa arvatud) kõigi tõendatud heitkoguste summa, millele liidetakse parandustegur. Parandustegur on null, kui 2007. aasta arvnäitaja oli nullist suurem, kuid jääb nii suureks kui 2007. aasta arvnäitaja, kui 2007. aasta arvnäitaja oli väiksem nullist või võrdne nulliga.

Artikkel 56

Vastavusseisundi tabeli kanded

1. Registri haldaja sisestab käitise vastavusseisundi arvnäitaja, mis arvutatakse artikli 55 kohaselt iga aasta kohta, vastavusseisundi tabeli asjaomase käitise jaoks määratud jakku.

2. 1. mail 2006 ja iga järgneva aasta 1. mail esitab registri haldaja vastavusseisundi tabeli pädevale asutusele. Lisaks teavitab registri haldaja pädevat asutust kõigist vastavusseisundi tabeli eelmiste aastate kannetes tehtud muudatustest.

Artikkel 57

Tõendatud heitkoguste tabeli kanded

Kui 1. mail 2006 ja iga järgneva aasta 1. mail ei ole käitise eelmise aasta tõendatud heitkoguste arvnäitajat tõendatud heitkoguste tabelisse sisestatud, siis ei sisestata tõendatud heitkoguste tabelisse seda asendavat, direktiivi 2003/87/EÜ artikli 16 lõike 1 kohaselt määratud heitkoguste arvnäitajat, mida ei ole arvutatud vastavalt üksikasjalikele nõuetele, mille liikmesriik on kehtestanud vastavalt direktiivi 2003/87/EÜ V lisale.

6. JAGU

Kehtetuks tunnistamine ja kasutuselt kõrvaldamine

Artikkel 58

Tagastatud saastekvootide ja vääramatu jõu saastekvootide kehtetuks tunnistamine ja kasutuselt kõrvaldamine ajavahemikul 2005-2007

30. juunil 2006, 2007 ja 2008 tühistab registri haldaja vastavalt artiklitele 52, 53 ja 54 hulga osapoole hoiustamiskontol olevaid saastekvoote, CERe ja vääramatu jõu saastekvoote. Tühistatavate saastekvootide, CERide ja vääramatu jõu saastekvootide arv võrdub ajavahemikel 1. jaanuar 2005 kuni 30. juuni 2006, 30. juuni 2006 kuni 30. juuni 2007 ja 30. juuni 2007 kuni 30. juuni 2008 tagastatud saastekvootide tabelisse sisestatud tagastatud saastekvootide üldkogusega.

Kehtetuks tunnistamine toimub ajavahemikuks 2008-2012 CERide — välja arvatud direktiivi 2003/87/EÜ artikli 11a lõikes 3 nimetatud projektidest tulenevate CERide — ülekandmisega osapoole hoiustamiskontolt tühistamiskontole ning ajavahemikuks 2005-2007 saastekvootide ja vääramatu jõu saastekvootide ülekandmisega osapoole hoiustamiskontolt tühistamiskontole vastavalt IX lisas kehtestatud kasutuselt kõrvaldamise (2005-2007) protsessile.

Artikkel 59

Tagastatud saastekvootide kehtetuks tunnistamine ja kasutuselt kõrvaldamine ajavahemikul 2008-2012 ja järgnevatel ajavahemikel

30. juunil 2009 ja iga järgneva aasta 30. juunil tunnistab registri haldaja kehtetuks ajavahemiku 2008-1012 ja iga järgneva viieaastase ajavahemiku tagastatud saastekvoodid vastavalt IX lisas sätestatud saastekvootide kasutuselt kõrvaldamise (alates 2008-2012) protsessile järgmiselt:

a) vahetades AAUdeks ümber vastavaks viieaastaseks ajavahemikuks välja antud ja osapoole hoiustamiskontol olevate saastekvootide hulga, mis võrdub artikli 52 kohaselt tagastatud saastekvootide üldkogusega vastavalt sellele, nagu see on sisestatud tagastatud saastekvootide tabelisse alates 1. jaanuarist 2008, 30. juunil 2009 ning alates eelneva aasta 30. juunist järgnevate aastate 30. juunil, eemaldades iga sellise AAU ainulaadsest ühiku tunnuskoodist, mis koosneb VI lisas nimetatud elementidest, saastekvoodi elemendi; ja

b) kandes vastavaks ajavahemikuks osapoole hoiustamiskontolt osapoole kõrvaldamiskontole pädeva asutuse nimetatud tüüpi Kyoto ühikute — välja arvatud direktiivi 2003/87/EÜ artikli 11a lõikes 3 nimetatud projektidest tulenevate Kyoto ühikute — hulga, mis võrdub artiklite 52 ja 53 kohaselt tagastatud saastekvootide üldkogusega vastavalt sellele, nagu see on sisestatud tagastatud saastekvootide tabelisse alates 1. jaanuarist 2008, 30. juunil 2009 ning alates eelneva aasta 30. juunist järgnevate aastate 30. juunil.

7. JAGU

Kehtetuks tunnistamine ja asendamine

Artikkel 60

Ajavahemikuks 2005-2007 välja antud saastekvootide kehtetuks tunnistamine ja asendamine

Vastavalt IX lisas kehtestatud saastekvootide kehtetuks tunnistamise ja asendamise protsessile tunnistavad 1. mail 2008 kõik registri haldajad oma registris olevad saastekvoodid kehtetuks ja kui nad on pädevalt asutuselt saanud vastava korralduse, siis asendavad nad kõnealused saastekvoodid järgmiselt:

a) kandes ajavahemikuks 2005-2007 artikli 11 lõigetes 1 ja 2 nimetatud hoiustamiskontodelt tühistamiskontole saastekvootide hulga, mis võrdub ajavahemikuks 2005-2007 välja antud saastekvootide hulgaga, millest lahutatakse artiklite 52 ja 54 kohaselt alates eelneva aasta 30. juunist tagastatud saastekvootide hulk;

b) andes pädeva asutuse nõudmisel välja pädeva asutuse nimetatud hulga asendussaastekvoote ajavahemikuks 2008-2012 välja antud ja osapoole hoiustamiskontol oleva võrdse hulga AAUde saastekvootideks ümbervahetamise teel, lisades iga sellise AAU ainulaadsele ühiku tunnuskoodile, mis koosneb VI lisas nimetatud elementidest, saastekvoodi elemendi;

c) kandes iga sellise punktis b nimetatud asendussaastekvoodi osapoole hoiustamiskontolt pädeva asutuse nimetatud käitajate ja isikute hoiustamiskontodele, millelt punkti a alusel saastekvoodid üle kanti.

Artikkel 61

Ajavahemikuks 2008-2012 ja järgnevateks ajavahemikeks välja antud saastekvootide kehtetuks tunnistamine ja asendamine

1. mail 2013 ja iga järgneva viieaastase ajavahemiku esimese aasta 1. mail tunnistavad kõik registri haldajad kehtetuks ja asendavad oma registris olevad saastekvoodid vastavalt IX lisas kehtestatud saastekvootide kehtetuks tunnistamise ja asendamise protsessile järgmiselt:

a) kandes kõik eelnevaks viieaastaseks ajavahemikuks välja antud saastekvoodid käitajate ja isikute hoiustamiskontodelt üle osapoole hoiustamiskontole;

b) vahetades AAUdeks saastekvootide hulga, mis võrdub eelnevaks viieaastaseks ajavahemikuks välja antud saastekvootide hulgaga, millest lahutatakse artikli 52 kohaselt alates eelneva aasta 30. juunist tagastatud saastekvootide hulk, eemaldades iga sellise AAU ainulaadsest ühiku tunnuskoodist, mis koosneb VI lisas nimetatud elementidest, saastekvoodi elemendi;

c) andes välja võrdse hulga asendussaastekvoote osapoole hoiustamiskontol olevate jooksvaks ajavahemikuks välja antud AAUde saastekvootideks ümbervahetamise teel, lisades iga sellise AAU ainulaadsele ühiku tunnuskoodile, mis koosneb VI lisas nimetatud elementidest, saastekvoodi elemendi;

d) kandes jooksvaks ajavahemikuks punkti c alusel välja antud saastekvootide hulga osapoole hoiustamiskontolt üle kõigi käitajate ja isikute hoiustamiskontodele, millelt saastekvoodid punkti a alusel üle kanti, kusjuures ülekantavate saastekvootide hulk on võrdne punkti a alusel kõnealustelt kontodelt üle kantud saastekvootide hulgaga.

8. JAGU

Vabatahtlik kehtetuks tunnistamine ja kasutuselt kõrvaldamine

Artikkel 62

Saastekvootide ja Kyoto ühikute vabatahtlik kehtetuks tunnistamine

1. Registri haldaja täidab kõik kontoomaniku poolt direktiivi 2003/87/EÜ artikli 12 lõike 4 kohaselt esitatud taotlused tunnistada vabatahtlikult kehtetuks kontoomaniku hoiustamiskontodel olevad saastekvoodid ja Kyoto ühikud. Saastekvootide ja Kyoto ühikute vabatahtlik kehtetuks tunnistamine toimub vastavalt lõigetele 2 ja 3.

2. Ajavahemikuks 2005-2007 välja antud saastekvootide puhul kannab registri haldaja kontoomaniku nimetatud saastekvootide hulga ajavahemikuks 2005-2007 tema kontolt tühistamiskontole vastavalt IX lisas sätestatud saastekvootide kehtetuks tunnistamise (2005-2007) protsessile.

3. Ajavahemikuks 2008-2012 ja järgnevateks viieaastasteks ajavahemikeks välja antud Kyoto ühikute ja saastekvootide puhul kannab registri haldaja kontoomaniku nimetatud Kyoto ühikute või saastekvootide hulga ajavahemikuks 2008-2012 ja järgnevateks viieaastasteks ajavahemikeks tema kontolt asjaomasele tühistamiskontole vastavalt IX lisas sätestatud saastekvootide kehtetuks tunnistamise (alates 2008-2012) protsessile.

4. Tühistamiskontol hoitavaid saastekvoote või Kyoto ühikuid ei või üle kanda mõnele muule registrite süsteemis olevale kontole ega mõnele CDM registris või kolmanda riigi registris olevale kontole.

Artikkel 63

Kyoto ühikute kasutuselt kõrvaldamine

1. Liikmesriigi asjaomase asutuse nõudmisel kannab registri haldaja asjaomase asutuse nimetatud koguse ja tüüpi Kyoto ühikuid, mida ei ole veel vastavalt artiklile 59 kasutuselt kõrvaldatud, osapoole hoiustamiskontolt registri asjaomasele kõrvaldamiskontole vastavalt IX lisas sätestatud saastekvootide kehtetuks tunnistamise (alates 2008-2012) protsessile.

2. Käitaja või isik ei saa saastekvoote oma käitaja või isiku hoiustamiskontolt kõrvaldamiskontole üle kanda.

3. Kõrvaldamiskontol hoitavaid Kyoto ühikuid ei või üle kanda mõnele muule registrite süsteemis olevale kontole ega mõnele CDM registris või kolmanda riigi registris olevale kontole.

VI PEATÜKK

TURVASTANDARDID, AUTENTIMINE JA JUURDEPÄÄSUÕIGUSED

Artikkel 64

Turvanõuded

1. Kõik registrid peavad vastama XV lisas sätestatud turvanõuetele.

2. Ühenduse sõltumatu tehingute register peab vastama XV lisas sätestatud turvanõuetele.

Artikkel 65

Autentimine

Liikmesriigid ja ühendus kasutavad ÜRO kliimamuutuste raamkonventsiooni sõltumatule tehingute registrile oma registrite ja ühenduse sõltumatu tehingute registri identsuse tõendamiseks ÜRO kliimamuutuste raamkonventsiooni sekretariaadi või selle määratud üksuse poolt välja antud digitaalsertifikaate.

Alates 1. jaanuarist 2005 kuni sideühenduse loomiseni ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel tõendatakse kõikide registrite ja ühenduse sõltumatu tehingute registri identsust siiski XV lisas nimetatud digitaalsertifikaatide, kasutajatunnuste ja salasõnade abil. Komisjon või selle poolt määratud üksus tegutseb kõikide digitaalsertifikaatide sertifitseerimisasutusena ning jagab välja kasutajatunnuseid ja salasõnu.

Artikkel 66

Juurdepääs registritele

1. Volitatud esindajal on juurdepääs ainult nendele registri kontodele, millele tal on juurdepääsuõigus ning ta võib taotleda ainult nende protsesside algatamist, mida tal on õigus taotleda artikli 23 kohaselt. Kontodele saadakse juurdepääs ja taotlused esitatakse asjaomase registri veebisaidi turvalise ala kaudu.

Registri haldaja väljastab igale volitatud esindajale kasutajatunnuse ja salasõna, mis võimaldavad talle juurdepääsu kontodele või protsessidele tema volituste piires. Registri haldajad võivad oma äranägemisel rakendada täiendavaid turvanõudeid, kui need on kooskõlas käesoleva määruse sätetega.

2. Registri haldaja võib eeldada, et sobiva kasutajatunnuse ja salasõna sisestanud kasutaja on selle kasutajatunnuse ja salasõna kasutajaks registreeritud volitatud esindaja kuni selle ajani, mil volitatud esindaja teatab registri haldajale, et tema salasõna turvalisus on ohustatud ning ta taotleb selle väljavahetamist. Registri haldaja väljastab viivitamata asendussalasõnad.

3. Registri haldaja tagab, et registri veebisaidi turvaline ala on ligipääsetav kõikidele arvutitele, mis kasutavad laialdaselt kättesaadavat Interneti brauserit. Volitatud esindajate ja registri veebisaidi turvalise ala vaheline sidepidamine krüpteeritakse vastavalt XV lisas kehtestatud turvanõuetele.

4. Registri haldaja võtab kõik vajalikud meetmed, et tagada seda, et registri veebisaidi turvalist ala ilma loata ei kasutataks.

Artikkel 67

Kontodele juurdepääsu peatamine

1. Põhihaldaja ja iga registri haldaja võib peatada volitatud esindaja salasõna kasutuse juurdepääsuks kontodele või protsessidele, millele volitatud esindajal muul juhul oleks juurdepääsuõigus, ainult siis, kui volitatud esindaja on (või asjaomasel registri haldajal on alust arvata, et volitatud esindaja on):

a) üritanud saada juurdepääsu kontodele või protsessidele, millele tal juurdepääsuõigust ei ole;

b) üritanud korduvalt saada juurdepääsu kontole või protsessile, kasutades sobimatut kasutajatunnust ja salasõna; või

c) üritanud või üritab kahjustada registri või registrite süsteemi turvalisust.

2. Kui juurdepääs käitaja hoiustamiskontole on lõike 1 või artikli 69 kohaselt peatatud ajavahemikul 28. aprillist kuni 30. aprillini mis tahes aastal alates 2006. aastast, siis kontoomaniku taotlusel ja pärast tõendusmaterjali abil tema volitatud esindaja isiku tõendamist tagastab registri haldaja kontoomaniku nimetatud hulga saastekvoote ja kasutab kontoomaniku nimetatud hulga CERe ja ERUsid vastavalt artiklites 52 ja 53 ja IX lisas sätestatud saastekvootide tagastamise protsessile.

VII PEATÜKK

TEABE KÄTTESAADAVUS JA USALDUSVÄÄRSUS

Artikkel 68

Registrite ja ühenduse sõltumatu tehingute registri kättesaadavus ja usaldusväärsus

Põhihaldaja ja kõik registri haldajad võtavad kõik põhjendatud meetmed kindlustamaks, et:

a) register on kontoomanikele kättesaadav 7 päeva nädalas ööpäevaringselt ning et sideühendust registri ja ühenduse sõltumatu tehingute registri vahel hoitakse 7 päeva nädalas ööpäevaringselt, tagades sel eesmärgil põhiriistvara ja -tarkvara töös tekkivate rikete puhuks riistvara ja tarkvara varukoopiad;

b) register ja ühenduse sõltumatu tehingute register vastab viivitamata kontoomanike päringutele.

Nad tagavad, et register ja ühenduse sõltumatu tehingute register kasutavad kõigi andmete kaitseks vastupidavaid süsteeme ja protseduure ning rikke korral taastavad viivitamata kõik andmed ja operatsioonid.

Nad tagavad selle, et registri ja ühenduse sõltumatu tehingute registri töös tekkivad katkestused on minimaalsed.

Artikkel 69

Juurdepääsu peatamine

Põhihaldaja võib peatada juurdepääsu ühenduse sõltumatule tehingute registrile ja registri haldaja võib peatada juurdepääsu oma registrile, kui rikutakse ühenduse sõltumatu tehingute registri või registri turvalisust viisil, mis ohustab ühenduse sõltumatu tehingute registri või registri terviklikkust või registrite süsteemi terviklikkust ning samas ohus on artiklis 68 nimetatud varukoopiad.

Artikkel 70

Juurdepääsu peatamisest teatamine

1. Ühenduse sõltumatu tehingute registri turvalisuse rikkumise korral, mis võib kaasa tuua juurdepääsu peatamise, teavitab põhihaldaja viivitamata registri haldajaid registritele tekkinud ohtudest.

2. Registri turvalisuse rikkumise korral, mis võib kaasa tuua juurdepääsu peatamise, teavitab asjaomane registri haldaja viivitamata põhihaldajat, kes omakorda teavitab registritele tekkinud ohtudest viivitamata teisi registri haldajaid.

3. Kui registri haldaja saab teada, et on vaja peatada kas juurdepääs kontodele või muud registri toimingud, siis teatab ta kõigile asjaomastele kontoomanikele, tõendajatele, põhihaldajale ja teistele registri haldajatele peatamisest ette nii kiiresti kui reaalselt võimalik.

4. Kui põhihaldaja saab teada, et on vaja peatada juurdepääs ühenduse sõltumatu tehingute registri toimingutele, siis teatab ta kõigile registri haldajatele peatamisest ette nii kiiresti kui reaalselt võimalik.

5. Lõigetes 3 ja 4 nimetatud teadetes peab olema muu hulgas ära nimetatud peatamise tõenäoline kestus ning need teated tuleb esitatada selgelt asjaomase registri veebisaidi üldsusele avatud alal või ühenduse sõltumatu tehingute registri veebisaidi üldsusele avatud alal.

Artikkel 71

Kõigi registrite ja ühenduse sõltumatu tehingute registri testimisala

1. Kõik registri haldajad loovad testimisala, kus saab katsetada registri kõiki uusi versioone või tooteuuendusi vastavalt XIII lisas sätestatud kontrollimismenetlustele, tagamaks, et:

a) kõik registri uute versioonide või tooteuuenduste kontrollimismenetlused viiakse läbi nii, et ühenduse sõltumatu tehingute registriga või ÜRO kliimamuutuste raamkonventsiooni sõltumatu tehingute registriga sideühendust omava registri versiooni või tooteuuenduse kättesaadavuse ulatus kontoomanikele ei väheneks; ja

b) kõik sideühendused registri uue versiooni või tooteuuenduse ja ühenduse sõltumatu tehingute registri või ÜRO kliimamuutuste raamkonventsiooni sõltumatu tehingute registri vahel luuakse ja aktiveeritakse kontoomanike jaoks võimalikult väheste häiretega.

2. Põhihaldaja loob testimisala, et hõlbustada lõikes 1 nimetatud kontrollimismenetluste läbiviimist.

3. Registri haldajad ja põhihaldaja tagavad selle, et nende testimisala riistvara ja tarkvara toimivad viisil, mis vastab artiklis 68 kirjeldatud põhiriistvara ja -tarkvara toimimisele.

Artikkel 72

Muutuste haldamine

1. Põhihaldaja peab kooskõlastama registri haldajate ja ÜRO kliimamuutuste raamkonventsiooni sekretariaadiga kõigi nende käesoleva määruse muudatuste ettevalmistamise ja rakendamise, mis toovad kaasa registrisüsteemi funktsionaalsete ja tehniliste kirjelduste muutused, enne nimetatud muudatuste rakendamist.

2. Kui nimetatud muudatuste tagajärjel tekib vajadus registri uue versiooni või tooteuuenduse järele, siis peavad kõik registri haldajad edukalt lõpule viima XIII lisas sätestatud kontrollimenetlused, enne kui luuakse ja aktiveeritakse sideühendus asjaomase registri uue versiooni või tooteuuenduse ja ühenduse sõltumatu tehingute registri või ÜRO kliimamuutuste raamkonventsiooni sõltumatu tehingute registri vahel.

3. Kõik registri haldajad peavad pidevalt jälgima oma registri kättesaadavust, töökindlust ja tõhusust, et tagada käesoleva määruse nõuete kohane toimimise tase. Kui kõnealuse jälgimise või artikli 6 lõike 3 kohase sideühenduse peatamise tagajärjel tekib vajadus registri uue versiooni või tooteuuenduse järele, siis peavad kõik registri haldajad edukalt lõpule viima XIII lisas sätestatud kontrollimenetlused, enne kui luuakse ja aktiveeritakse sideühendus asjaomase registri uue versiooni või tooteuuenduse ja ühenduse sõltumatu tehingute registri või ÜRO kliimamuutuste raamkonventsiooni sõltumatu tehingute registri vahel.

VIII PEATÜKK

ANDMED JA TASUD

Artikkel 73

Andmed

1. Põhihaldaja ja kõik registri haldajad peavad hoidma III, IV, VIII, IX, X ja XI lisas nimetatud andmeid kõikide protsesside ja kontoomanike kohta 15 aastat või kuni nende rakendamisega seotud kõikide küsimuste lahendamiseni, olenevalt kumb on hiljem.

2. Andmeid peab hoidma vastavalt andmete loomise ja säilitamise standarditele, mis on koostatud vastavalt ÜRO kliimamuutuste raamkonventsioonile või Kyoto protokollile.

Artikkel 74

Tasud

Kõik registri haldaja poolt kontoomanikelt võetavad tasud peavad olema põhjendatud ning need tuleb selgelt esitatada asjaomase registri veebisaidi üldsusele avatud alal. Registri haldajad ei kehtesta erinevaid tasusid kontoomaniku ühenduses oleva asukoha põhjal.

Registri haldajad ei võta kontoomanikelt tasu artikli 49, artiklite 52-54 ja artiklite 58-63 kohaselt saastekvootidega teostatavate tehingute eest.

IX PEATÜKK

LÕPPSÄTTED

Artikkel 75

Jõustumine

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. detsember 2004. Komisjoni nimel komisjoni liige Stavros DIMAS

(1) ELT L 275, 25.10.2003, lk 32.

(2) ELT L 49, 19.2.2004, lk 1.

(3) ELT L 41, 14.2.2003, lk 26.

(4) EÜT L 281, 23.11.1995, lk 31.

(5) EÜT L 201, 31.07.2002, lk 37.

(6) EÜT L 8, 12.01.2001, lk 1.

I LISA Registrite ja ühenduse sõltumatu tehingute registri riist- ja tarkvarale esitatavad nõuded Süsteemi arhitektuurile esitatavad nõuded 1. Iga register ja ühenduse sõltumatu tehingute register peavad sisaldama järgmiseid riist- ja tarkvara komponente: a) internetiserver; b) rakendusserver; c) andmebaasiserver, mis on paigaldatud interneti- ja rakendusserverist eraldi masinale või masinatele; d) tulemüürid. Sidele esitatavad nõuded 2. Alates 1. jaanuarist 2005 kuni sideühenduse loomiseni ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel kehtivad järgmised nõuded: a) ajaarvestus ühenduse sõltumatus tehingute registris ja kõikides registrites ühtlustatakse Greewnwichi ajaga; b) kõik saastekvootide, tõendatud heitkoguste ja kontodega seotud protsessid teostatakse XML (extensible markup language) kujul esitatud andmete vahetuse teel, kasutades protokolli SOAP (simple object access protocol) versiooni 1.1 ja protokolli HTTP (hypertext transfer protocol) versiooni 1.1 (remote procedure call (RPC) encoded style). 3. Pärast sideühenduse loomist ühenduse sõltumatu tehingute registri ja ÜRO kliimamuutuste raamkonventsiooni tehingute registri vahel kehtivad järgmised nõuded: a) ajaarvestus ÜRO kliimamuutuste raamkonventsiooni sõltumatus tehingute registris, ühenduse sõltumatus tehingute registris ja kõikides registrites ühtlustatakse; ning b) kõik saastekvootide, tõendatud heitkoguste, kontode ja Kyoto ühikutega seotud protsessid teostatakse andmevahetuse teel, täites riist- ja tarkvarale esitatavaid nõudeid, mis on sätestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel.

II LISA Liikmesriikide registrites sisalduvad tabelid 1. Iga liikmesriigi register peab moodustama tõendatud heitkoguste tabeli, mis sisaldab järgmist teavet: a) Aastad: eraldi lahtrites alates aastast 2005 kasvavas järjestuses. b) Käitise tunnuskood: kood, mis koosneb VI lisas nimetatud elementidest, tuleb esitada eraldi lahtrites kasvavas järjestuses. c) Tõendatud heitkogused: tõendatud heitkogused konkreetse aasta ja konkreetse käitise kohta kantakse lahtrisse, mis ühendab seda aastat selle käitise tunnuskoodiga. 2. Iga liikmesriigi register peab moodustama tagastatud saastekvootide tabeli, mis sisaldab järgmist teavet: a) Aastad: eraldi lahtrites alates aastast 2005 kasvavas järjestuses. b) Käitise tunnuskood: kood, mis koosneb VI lisas nimetatud elementidest, tuleb esitada eraldi lahtrites kasvavas järjestuses. c) Tagastatud saastekvoodid: artiklite 52, 53 ja 54 kohaselt tagastatud saastekvootide hulk konkreetse aasta ja konkreetse käitise kohta kantakse kolme lahtrisse, mis ühendavad seda aastat selle käitise tunnuskoodiga. 3. Iga liikmesriigi register peab moodustama vastavusseisundi tabeli, mis sisaldab järgmist teavet: a) Aastad: eraldi lahtrites alates aastast 2005 kasvavas järjestuses. b) Käitise tunnuskood: kood, mis koosneb VI lisas nimetatud elementidest, tuleb esitada eraldi lahtrites kasvavas järjestuses. c) Vastavusseisnud: vastavusseisund konkreetse aasta ja konkreetse käitise kohta kantakse lahtrisse, mis ühendab seda aastat selle käitise tunnuskoodiga. Vastavusseisund arvutatakse artikli 55 kohaselt.

III LISA Registri haldajale esitatav teave iga käitaja hoiustamiskonto kohta 1. Käitise andmete punktid 1 - 4.1, 4.4 - 5.5 ja punkt 7 (tegevusala 1) vastavalt otsuse 2004/156/EÜ I lisa 11.1. jaole. 2. Pädeva asutuse määratud loa tunnuskood, mis koosneb VI lisas sätestatud elementidest. 3. Käitise tunnuskood, mis koosneb VI lisas sätestatud elementidest. 4. Käitaja poolt konto jaoks määratud tärktunnus, mis peab olema registri piires ainulaadne. 5. Käitaja poolt käitaja säiltuskonto jaoks määratud volitatud põhiesindaja nimi, aadress, linn, postiindeks, riik, telefoninumber, faksinumber ja e-posti aadress. 6. Käitaja poolt käitaja säiltuskonto jaoks määratud volitatud lisaesindaja nimi, aadress, linn, postiindeks, riik, telefoninumber, faksinumber ja e-posti aadress. 7. Käitaja poolt käitaja säiltuskonto jaoks määratud täiendavate volitatud esindajate nimi, aadress, linn, postiindeks, riik, telefoninumber, faksinumber, e-posti aadress ja juurdepääsuõigused. 8. Tõendid käitaja hoiustamiskonto volitatud esindajate identifitseerimiseks.

IV LISA Registri haldajale esitatav teave artikli 11 lõigetes 1, 3 ja 4 nimetatud kontode ja isikute hoiustamiskontode kohta 1. Isiku hoiustamiskonto avamist taotleva isiku nimi, aadress, linn, postiindeks, riik, telefoninumber, faksinumber ja e-posti aadress. 2. Tõend isiku hoiustamiskonto avamist taotleva isiku identifitseerimiseks. 3. Liikmesriigi, komisjoni või isiku poolt konto jaoks määratud tärktunnus, mis peab olema registri piires ainulaadne. 4. Liikmesriigi, komisjoni või isiku poolt konto jaoks määratud volitatud põhiesindaja nimi, aadress, linn, postiindeks, riik, telefoninumber, faksinumber ja e-posti aadress. 5. Liikmesriigi, komisjoni või isiku poolt konto jaoks määratud volitatud lisaesindaja nimi, aadress, linn, postiindeks, riik, telefoninumber, faksinumber ja e-posti aadress. 6. Liikmesriigi, komisjoni või isiku poolt konto jaoks määratud täiendavate volitatud esindajate nimi, aadress, linn, postiindeks, riik, telefoninumber, faksinumber, e-posti aadress ja juurdepääsuõigused. 7. Tõendid konto volitatud esindajate identifitseerimiseks.

LISA V Põhitingimused Põhitingimuste struktuur ja mõju 1. Kontoomanike ja registri haldajate vahelised suhted. Kontoomaniku ja volitatud esindaja kohustused 2. Kontoomaniku ja volitatud esindaja kohustused turvalisuse, kasutajatunnuste ja salasõnade osas ning registri veebisaidile juurdepääsu osas. 3. Kontoomaniku ja volitatud esindaja kohustus esitada registri veebisaidil andmeid ja tagada esitatud andmete õigsus. 4. Kontoomaniku ja volitatud esindaja kohustus pidada kinni registri veebisaidi kasutustingimustest. Registri haldaja kohustused 5. Registri haldaja kohustus täita kontoomaniku antud juhiseid. 6. Registri haldaja kohustus jäädvustada kirjalikult kontoomaniku andmeid. 7. Registri haldaja kohustus luua, uuendada või sulgeda kontosid kooskõlas käesoleva määruse sätetega. Protsesside mentlused 8. Sätted protsesside lõpetamise ja kinnitamise kohta. Tasud 9. Tingimused, mis käsitlevad registri tasusid kontode loomise ja ülalpidamise eest. Registri veebisait 10. Sätted, mis käsitlevad registri haldaja õigust muuta registri veebisaiti. 11. Registri veebisaidi kasutamistingimused. Tagatised ja hüvitised 12. Teabe õigsus. 13. Protsesside algatamise õigus. Käesolevate põhitingimuste muutmine käesolevas määruses või siseriiklikes õigusaktides tehtud muudatuste kajastamiseks Turvalisus ja turvalisuse rikkumisele reageerimine Vaidluste lahendamine 14. Kontoomanike vaheliste vaidlustega seotud sätted. Vastutus 15. Registri haldaja vastutuse ulatus. 16. Kontoomaniku vastutuse ulatus. Kolmandate osapoolte õigused Esindaja, teated ja kohaldatavad õigusaktid

VI LISA Tunnuskoodide määratlused Sissejuhatus 1. Käesolevas lisas määratakse järgmiste tunnuskoodide elemendid: a) ühiku tunnuskood; b) konto tunnuskood; c) loa tunnuskood; d) kontoomaniku tunnuskood; e) käitise tunnuskood; f) korrelatsiooni tunnuskood; g) tehingu tunnuskood; h) kooskõlastamise tunnuskood; i) projekti tunnuskood. ISO3166 koodide versioon on esitatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel. Tunnuskoodide edastamine ja esitamine 2. Käesolevas lisas kehtestatud tunnuskoodide esiletoomiseks ja esitamiseks eraldatakse tunnuskoodi elemendid üksteisest sidekriipsudega “-” ning tühikut ei kasutata. Numbriliste väärtuste algusnull jäetakse välja. Elemente eraldavaid sidekriipse “-” ei või jätta tunnuskoodi elementidesse. Ühiku tunnuskood 3. Ühiku tunnuskoodi elemente kirjeldatakse tabelis VI–1. Igale Kyoto ühikule ja saastekvoodile määratakse ühiku tunnuskood. Ühiku tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. 4. Ühikute kogum edastatakse ühikute plokina, mis algab ploki algusidentifikaatoriga ja lõpeb ploki lõpuidentifikaatoriga. Ühikute ploki kõik ühikud peavad olema identsed, välja arvatud nende ainulaadne identifikaatori element. Ühikute plokis olevate ühikute kõik ainulaadsed identifikaatori elemendid peavad olema järjestikused. Kui on vaja tehingut sooritada, ühikut või ühikute plokki jälgida, üles märkida või muul viisil kirjeldada, tuleb registritel ja tehingute registritel moodustada üksikutest ühikuplokkidest liitplokke. Üksiku ühiku edastamisel peab ploki algusidentifikaator olema sama mis ploki lõpuidentifikaator. 5. Ühikute liitplokid ei tohi identifikaatori elemendi osas kattuda. Samas sõnumis olevad ühikute liitplokid tuleb sõnumis järjestada ploki algusidentifikaatori järgi kasvavas järjekorras. Tabel VI-1: Ühiku tunnuskood Element Esitusjärjekord Identifikaatorit on vaja järgmistele ühikuliikidele Andmeliik Pikkus Arvud või koodid Originating Registry 1 AAU, RMU, CER, ERU A 3 ISO3166 (2-täheline kood), “EU” ühenduse registri puhul Unit Type 2 AAU, RMU, CER, ERU N 2 0 = mitte Kyoto ühik 1 = AAU 2 = RMU 3 = ERU, mis on ümber vahetatud AAUst 4 = ERU, mis on ümber vahetatud RMUst 5 = CER (mitte lCER või tCER) 6 = tCER 7 = lCER Supplementary Unit Type 3 AAU, RMU, CER, ERU N 2 Tühi Kyoto ühikute puhul 1 = ajavahemikuks 2008-2012 ja järgnevateks viieaastasteks ajavahemikeks välja antud saastekvoot 2 = Aastateks 2005-2007 välja antud saastekvoot 3 = Vääramatu jõu kvoot Unit Serial Block Start 4 AAU, RMU, CER, ERU N 15 Registri määratud ainulaadsed arvväärtused vahemikus 1 – 999 999 999 999 999 Unit Serial Block End 5 AAU, RMU, CER, ERU N 15 Registri määratud ainulaadsed arvväärtused vahemikus 1 – 999 999 999 999 999 Original Commitment Period 6 AAU, RMU, CER, ERU N 2 0 = 2005 – 2007 1 = 2008 – 2012 … 99 Applicable Commitment Period 7 AAU, CER, ERU N 2 0 = 2005 – 2007 1 = 2008 – 2012 … 99 LULUCF Activity 8 RMU, CER, ERU N 3 1 = Metsastamine ja taasmetsastamine 2 = Raadamine 3 = Metsa majandamine 4 = Põllumaa majandamine 5 = Karjamaa majandamine 6 = Taimkatte taastamine Project Identifier 9 CER, ERU N 7 Projekti jaoks määratud ainulaadne arvväärtus Track 10 ERU N 2 1 või 2 Expiry Date 11 lCER, tCER Date lCERide või tCERide kõrvaldamiskuupäev 6. Tabelis VI-2 esitatakse algühikuliikide (Initial Unit Type) ja lisaühikuliikide (Supplementary Unit Type) võimalikud kombinatsioonid. Igal saastekvoodil peab olema lisaühikuliigi andmeelement, olenemata sellest, milliseks ajavahemikuks kvoot on välja antud ning kas see on vahetatud ümber AAUst või muudest Kyoto ühikutest. AAUl või muul Kyoto ühikul, mis ei ole saastekvoodiks ümber vahetatud, ei ole lisaühikuliigi andmeelementi. AAU ümbervahetamisel saastekvoodiks vastavalt käesoleva määruse sätetele märgitakse lisaühikuliigiks 1. Saastekvoodi ümbervahetamisel AAUks vastavalt käesoleva määruse sätetele lisaühikuliigi andmeelementi ei kasutata. Tabel VI-2: Võimalikud alg- ja lisaühikuliikide kombinatsioonid Algühikuliik Lisaühikuliik Kirjeldus 1 [ei kasutata] AAU 2 [ei kasutata] RMU 3 [ei kasutata] ERU, mis on ümber vahetatud AAUst 4 [ei kasutata] ERU, mis on ümber vahetatud RMUst 5 [ei kasutata] CER (mitte tCER või lCER) 6 [ei kasutata] tCER 7 [ei kasutata] lCER 1 1 Ajavahemikuks 2008-2012 ja järgnevateks viieaastasteks ajavahemikeks välja antud saastekvoot, mis on ümber vahetatud AAUst 0 2 Ajavahemikuks 2005-2007 välja antud saastekvoot, mis ei ole ümber vahetatud AAUst või muust Kyoto ühikust 0 3 Vääramatu jõu saastekvoot Konto tunnuskood 7. Konto tunnuskoodi elemente kirjeldatakse tabelis VI–3. Igale kontole määratakse konto tunnuskood. Konto tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. Suletud olnud kontode tunnuskoode uuesti ei kasutata. 8. Käitaja hoiustamiskonto tunnuskood peab olema seotud ühe käitisega. Käitis peab olema seotud ühe käitaja hoiustamiskonto tunnuskoodiga. Artikli 11 lõigetes 1 ja 2 nimetatud hoiustamiskontodel ei ole kohaldatava kohustusperioodi (Applicable Commitment Period) nõuet, hoolimata sellest, milline on konto liik. Tabel VI-3: Konto tunnuskood Element Esitusjärjekord Andmeliik Pikkus Arvud või koodid Originating Registry 1 A 3 ISO3166 (2-täheline kood), “CDM” — CDM register, “EU” — Euroopa Ühenduse register Account Type 2 N 3 100 = osapoole hoiustamiskonto 120 = käitaja hoiustamiskonto 121 = isiku hoiustamiskonto Ülejäänud kontoliigid on määratletud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel. Account Identifier 3 N 15 Registri määratud ainulaadsed arvväärtused vahemikus 1 kuni 999 999 999 999 999 Applicable Commitment Period 4 N 2 0 hoiustamiskonto 0-99 kõrvaldamis- ja tühistamiskontod Loa tunnuskood 9. Loa tunnuskoodi elemente kirjeldatakse tabelis VI–4. Igale saasteloale määratakse loa tunnuskood. Loa tunnuskoodid luuakse pädeva asutuse poolt ning need peavad olema ainulaadsed kogu registrite süsteemi ulatuses. 10. Loa tunnuskood määratakse ühele käitajale. Käitajale määratakse vähemalt üks loa tunnuskood. Loa tunnuskood määratakse vähemalt ühele käitisele. Käitisel võib ühel ajahetkel olla ainult üks loa tunnuskood. Tabel VI-4: Loa tunnuskood Element Esitusjärjekord Andme liik Pikkus Arvud või koodid Originating Registry 1 A 3 ISO3166 (2-täheline kood), “EU” ühenduse registri puhul Permit Identifier 2 A 50 ([0-9] | [A-Z] |[„-“]) + Kontoomaniku tunnuskood 11. Kontoomaniku tunnuskoodi elemente kirjeldatakse tabelis VI–5. Igale kontoomanikule määratakse kontoomaniku tunnuskood. Kontoomaniku tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. Kontoomaniku tunnuskoode ei tohi uuesti kasutada teise kontoomaniku puhul ning neid ei tohi kogu nende olemasolu ajal kontoomaniku jaoks muuta. Tabel VI-5: Kontoomaniku tunnuskood Element Esitusjärjekord Andmeliik Pikkus Arvudvõi koodid Originating Registry 1 A 3 ISO3166 (2-täheline kood), “EU” ühenduse registri puhul Person Identifier 2 A 50 ([0-9] | [A-Z]) + Käitise tunnuskood 12. Käitise tunnuskoodi elemente kirjeldatakse tabelis VI–6. Igale käitisele määratakse käitise tunnuskood. Käitise tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. Käitise identifikaator (Installation Identifier) on täisarv, mis määratakse alates “1”-st järjest kasvava jadana. Käitise identifikaatori numbrite reas ei tohi olla tühikuid. Seega luues käitise identifikaatorit n, peab register olema eelnevalt juba loonud iga identifikaatori vahemikus 1 kuni n-1. Käitise tunnuskoode ei tohi uuesti kasutada teise käitise puhul ning neid ei tohi kogu nende olemasolu ajal käitise jaoks muuta. 13. Käitise tunnuskood määratakse ühele käitisele. Käitisele määratakse üks käitise tunnuskood. Tabel VI–6: Käitise tunnuskood Element Esitusjärjekord Andmeliik Pikkus Numbrid või koodid Originating Registry 1 A 3 ISO3166 (2-täheline kood), “EU” ühenduse registri puhul Installation Identifier 2 N 15 Registri määratud ainulaadesd arvväärtused vahemikus 1 kuni 999 999 999 999 999 Korrelatsiooni tunnuskood 14. Korrelatsiooni tunnuskoodide elemente kirjeldatakse tabelis VI-7. Igale VIII lisas kirjeldatud protsessile määratakse korrelatsiooni tunnuskood. Korrelatsiooni tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. Korrelatsiooni tunnuskoodid ei ole korduvkasutatavad. Konto või tõendatud heitkogustega seotud protsessi, mis on juba lõpetatud või tühistatud, taaskäivitamise puhul määratakse protsessile uus ainulaadne protsessi korrelatsiooni kood. Tabel VI–7: Korrelatsiooni tunnuskood Element Esitusjärjekord Andmeliik Pikkus Numbrid või koodid Originating Registry 1 A 3 ISO3166 (2-täheline kood), “EU” ühenduse registri puhul Correlation Identifier 2 N 15 Registri määratud ainulaadesd arvväärtused vahemikus 1 kuni 999 999 999 999 999 Tehingu tunnuskood 15. Igale IX lisas kirjeldatud protsessile määratakse tehingu tunnuskood. Tehingu tunnuskoodid luuakse registrite poolt ning need peavad olema ainulaadsed kogu registrite süsteemi ulatuses. Tehingu tunnuskoodid ei ole korduvkasutatavad. Tehinguga seotud protsessi, mis on juba lõpetatud või tühistatud, taaskäivitamise puhul määratakse protsessile uus ainulaadne protsessi korrelatsiooni kood. 16. Tehingu tunnuskoodide elemendid on kehtestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel. Kooskõlastamise tunnuskood 17. Igale X lisas kirjeldatud protsessile määratakse kooskõlastamise tunnuskood. Enne sideühenduse loomist ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel loob ühenduse sõltumatu tehingute register kooskõlastamise tunnuskoodi, kui ta küsib registritelt kindlaksmääratud ajahetkeks ja kuupäevaks kooskõlastusteavet. Seejärel saavad registrid kooskõlastamise tunnuskoodi ÜRO kliimamuutuste raamkonventsiooni sõltumatult tehingute registrilt. Kooskõlastamise tunnuskood peab olema ainulaadne kogu registrite süsteemi ulatuses ning kõikide kooskõlastusprotsessi vältel kindlaksmääratud ajahetkeks ja kuupäevaks vahetatavate sõnumite puhul peab kasutama üht ja sama kooskõlastamise tunnuskoodi. 18. Kooskõlastamise tunnuskoodide elemendid on kehtestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel. Projekti tunnuskood 19. Igale projektile määratakse projekti tunnuskood. Projekti tunnuskoodid loob CERide jaoks puhta arengu mehhanismi täitevorgan ning ERUde jaoks osapoole asjaomane asutus või artikli 6 kohane järelevalvekomitee vastavalt ÜRO kliimamuutuste raamkonventsiooni poolte konverentsi otsusele 16/CP.7. Projekti tunnuskoodid peavad olema ainulaadsed kogu registrite süsteemi ulatuses. 20. Projekti tunnuskoodide elemendid on kehtestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel.

VII LISA Sisendkoodide loetelu Sissejuhatus 1. Käesolevas lisas määratletakse kõikide elementide koodid ja esitatakse selgitavad tabelid. ISO3166 koodide versioon on määratletud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel. ELi koodid 2. Ala nimetus: Activity Type Ala kirjeldus: käitise tegevusala numbriline kood Kood Kirjeldus 1 Põletuskäitised nimisoojusvõimsusega üle 50 MW 2 Mineraalõli rafineerimistehased 3 Koksiahjud 4 Metallimaakide (sh sulfiidmaakide) särdamis- või paagutamisahjud 5 Käitised malmi või terase tootmiseks (esmane või teisene sulatamine) sealhulgas pidevvaluks 6 Käitised tsemendiklinkri tootmiseks pöördahjudes või lubja tootmiseks pöördahjudes ning muudes põletusahjudes 7 Käitised klaasi, sealhulgas klaaskiu tootmiseks 8 Käitised keraamiliste toodete valmistamiseks põletamise teel, eelkõige katusekivide, telliste, rasksulamtelliste, kahhelkivide, keraamiliste materjalide või portselani põletamiseks 9 Tööstusettevõtted a) paberimassi tootmiseks puidust või muust kiulisest materjalist ning b) paberi ja papi tootmiseks 99 Direktiivi 2003/87/EÜ artikli 24 kohaselt valitud muu tegevusala 3. Ala nimetus: Relationship Type Ala kirjeldus: numbriline kood, mis näitab konto ja isiku või käitaja vahelise suhte liiki Kood Kirjeldus 1 Kontoomanik 2 Kontoomaniku volitatud põhiesindaja 3 Kontoomaniku volitatud lisaesindaja 4 Kontoomaniku täiendav volitatud esindaja 5 Tõendaja volitatud esindaja 6 Käitise kontaktisik 4. Ala nimetus: Process Type Ala kirjeldus: tehingu protsessi liigi numbriline kood Kood Kirjeldus 01-00 AAUde ja RMUde väljaandmine 02-00 AAUde ja RMUde ümbervahetamine ERUdeks 03-00 Väline ülekanne (alates 2008-2012) 04-00 Kehtetuks tunnistamine (alates 2008-2012) 05-00 Kasutuselt kõrvaldamine (alates 2008-2012) 06-00 tCERide ja lCERide kehtetuks tunnistamine ja asendamine 07-00 Ajavahemikuks 2008-2012 ja järgnevateks viieaastasteks ajavahemikeks välja antud Kyoto ühikute ja saastekvootide ülekandmine 08-00 tCERide ja lCERide kehtivusaja muutmine 10-00 Registrisisene ülekanne 01-51 Saastekvootide väljaandmine (2005-2007) 10-52 Saastekvootide väljaandmine (alates 2008-2012) 10-53 Saastekvootide eraldamine 01-54 Vääramatu jõu saastekvoodi väljaandmine 10-55 Saastekvootide korrektsioon 03-21 Väline ülekanne (2005-2007) 10-01 Saastekvoodi kehtetuks tunnistamine (2005-2007) 10-02 Saastekvoodi tagastamine 04-03 Kasutuselt kõrvaldamine (2005-2007) 10-41 Kehtetuks tunnistamine ja asendamine 5. Ala nimetus: Supplementary Unit Type Ala kirjeldus: täiendava ühikuliigi numbriline kood Kood Kirjeldus 0 Täiendav ühikuliik puudub 1 Ajavahemikuks 2008-2012 ja järgnevateks viieaastasteks ajavahemikeks välja antud saastekvoot, mis on ümber vahetatud AAUst 2 Ajavahemikuks 2005-2007 välja antud saastekvoot, mis ei ole ümber vahetatud AAUst või muust Kyoto ühikust 3 Vääramatu jõu saastekvoot 6. Ala nimetus: Action Code Ala kirjeldus: konto uuendamise protsessi tegevust näitav numbriline kood Kood Kirjeldus 1 Kontole või käitisele isikute lisamine 2 Isikuandmete uuendamine 3 Isikute kustutamine ÜRO kliimamuutuste raamkonventsiooni koodid 7. ÜRO kliimamuutuste raamkonventsiooni koodid on kehtestatud Kyoto protokolli kohaste registrite süsteemide andmevahetusstandardite funktsionaalsetes ja tehnilistes kirjeldustes, mis on koostatud ÜRO kliimamuutuste raamkonventsiooni poolte konverentsi otsuse 24/CP.8 alusel.

VIII LISA Kontode ja tõendatud heitkogustega seotud protsessid ja vastusekoodid Nõuded igale protsessile Kontode või tõendatud heitkogustega seotud protsesside puhul tuleb kasutada järgmist sõnumite järjestust: a) konto volitatud esindaja esitab taotluse asjaomase registri haldajale; b) registri haldaja määrab taotlusele VI lisas loetletud elementidest koosneva ainulaadse korrelatsiooni tunnuskoodi; c) enne sideühenduse loomist ühenduse sõltumatu tehingute registri ja ÜRO kliimamuutuste raamkonventsiooni sõltumatu tehingute registri vahel käivitab reg